2 pelajar UiTM tersenarai antara 10 terbaik dunia bagi peperiksaan ACCA dan CAT

SHAH ALAM, 23 Jamadilakhir 1442H, Jumaat – Dua pelajar Fakulti Perakaunan Universiti Teknologi MARA (UiTM) melakar kecemerlangan apabila tersenarai antara 10 terbaik dunia dalam peperiksaan The Association of Chartered Certified Accountants (ACCA) dan Certified Accounting Technician (CAT) pada Disember lepas.

UiTM dalam satu kenyataan hari ini memaklumkan dua pelajar berkenaan adalah Fatin Najwa Azman, 22, pelajar semester kelima program ACCA dan Putera Aiman Abdul Rashid, 19, pelajar semester akhir program CAT.

Fatin Najwa mendapat tempat pertama di Malaysia dan kesembilan dunia bagi peperiksaan Audit and Assurance (AA) manakala Putera Aiman memperoleh tempat pertama di Malaysia dan kedua dunia bagi peperiksaan Maintaning Financial Records (FA2).

Dalam kenyataan sama, Dekan Fakulti Perakaunan, Prof Dr Haslinda Yusoff berkata, kedua-dua pelajar tersebut amat komited dan berdedikasi dalam pelajaran ditambah suasana pembelajaran yang positif.

“Pihak fakulti amat proaktif dalam memupuk suasana pembelajaran yang berkesan. Sistem pengajaran dan pembelajaran yang efektif di UiTM merupakan kombinasi dalam kejayaan pelajar.

“Kejayaan ini juga turut membuktikan kecemerlangan bumiputera dalam bidang perakaunan. Ia boleh dijadikan rangsangan bagi melahirkan lebih ramai profesional perakaunan bumiputera terbaik di dunia,” katanya.

Haslinda berkata, kedua-dua pelajar berkenaan juga diharap dapat menjadi pemangkin kepada semua warga UiTM untuk terus memberikan yang terbaik demi menjadikan universiti itu sebuah institusi pendidikan unggul dunia.

UiTM merupakan universiti awam pertama di Malaysia menerima ACCA Platinum Award sejak Julai 2011 dan terus berperanan sebagai institusi pengajian awam utama dalam mendokong pencapaian aspirasi negara untuk menghasilkan 60,000 akauntan bertauliah menjelang 2030.


Tiada konsep orang kayangan tak dikompaun jika langgar SOP

SHAH ALAM, 12 Rejab 1443H, Isnin – Kerajaan tidak membezakan mana-mana individu yang melakukan apa jua kesalahan termasuk melanggar prosedur operasi standard (SOP) COVID-19, kata Perdana Menteri Datuk Seri Ismail Sabri Yaakob.

“Tidak ada konsep orang atas kayangan tidak kena kompaun dan orang bawah sahaja kena kompaun. Sesiapa yang langgar SOP akan dikenakan kompaun termasuk Menteri Pertahanan dan lain-lain, tidak kira siapa,” katanya kepada media selepas merasmikan Laporan Penemuan Utama Banci Penduduk dan Perumahan 2020 di sini hari ini.

Beliau berkata demikian semasa diminta mengulas mengenai kompaun yang dikenakan Kementerian Kesihatan (KKM) kepada penganjur Majlis Pelancaran Briged MIC serta beberapa pemimpin kanan kerajaan termasuk Menteri Kanan Pertahanan Datuk Seri Hishammuddin Tun Hussein kerana melanggar SOP COVID-19, semalam.

Menjawab desakan pemimpin DAP yang mahu Hishammuddin meletakkan jawatan, Ismail Sabri berkata, tiada keperluan untuk berbuat demikian.

“Langgar SOP bukan jenayah, tiada kena mengena dengan jenayah dan KKM telah keluarkan kompaun dan kalau sesiapa kena kompaun letak jawatan, saya rasa tiada orang boleh bekerja,” kata perdana menteri sambil tidak menafikan bahawa SOP penting untuk dipatuhi.

“Pegawai kerajaan, kakitangan kerajaan ramai sudah kena kompaun jadi semua kena letak jawatan ke?, jadi tak perlu. Yang penting tindakan diambil, maknanya kerajaan tidak membeza-bezakan individu yang melakukan kesalahan, mereka terbabit boleh jadi menteri, timbalan menteri, ketua jabatan…boleh jadi sesiapa sahaja,” katanya.-  Bernama


UMNO masih tak boleh keluar kerangka lama ‘abang besar’

BANGI, 15 Safar 1442H, Sabtu – Konflik antara UMNO-Barisan Nasional (BN) dan Bersatu yang membibit lama sebelum Pilihan Raya Negeri (PRN) Sabah bermula dilihat semakin menghampiri tahap krisis.

Dinamika hubungan politik UMNO-Bersatu memperlihatkan UMNO masih tidak boleh berintegrasi dan keluar daripada kerangka lama sebagai ‘abang besar’ ketika dalam BN.

Walaupun sudah tidak bersama Perikatan Nasional (PN), UMNO-BN masih terpaksa menerima mereka sebagai rakan sokongan disebabkan tiada pilihan, kata Pensyarah Kanan Sains Politik Fakulti Sains Pentadbiran & Pengajian Polisi Universiti Teknologi Mara(UiTM) Negeri Sembilan Kampus Seremban, Mujibu Abdul Muis.

“Dalam konteks Sabah, BN terpaksa membentuk Gabungan Rakyat Sabah (GRS) bersama PN dan Parti Bersatu Sabah (PBS) bukan sahaja bagi menghadapi Warisan Plus tetapi bagi membentuk kerajaan selepasnya kerana tiada pilihan lain,” katanya dalam artikel yang disiarkan Sinar Harian, hari ini.

Untuk rekod, BN bertanding di 41 kerusi, hanya menang 14 berbanding PN menerusi pakatan Bersatu dan Parti Solidariti Tanah Air (STAR) menang 17 daripada 27 kerusi bertanding.

Mujibu berkata, dengan margin kerusi yang tipis begitu, memang sukar untuk mana-mana parti bertindak sendirian tanpa berunding, apatah lagi apabila kemenangan yang dicapai hanya dengan majoriti mudah.

Beliau berpendapat, apa-apa sahaja boleh berlaku jika mana-mana pihak tidak mampu mencapai keputusan yang konklusif.

“Konfrontasi terbuka pula sudah tentu merenggangkan lagi kerjasama yang wujud dan bimbang akan menggagalkan sebarang usaha untuk mengintegrasikan parti dan seterusnya mewujudkan kerjasama bentuk baharu pada pilihan raya seterusnya.

“Pengajaran terbesar pada PRN Sabah menunjukkan betapa GRS yang diwujudkan bukan sahaja longgar dan bermasalah, malah tidak berfungsi sebagai satu unit politik yang sepatutnya. Mujur dalam keadaan sebegitu, GRS masih mampu menang,” katanya.

Bagaimanapun Mujibu berkata, sukar untuk menyatakan apakah UMNO-BN boleh kekal bekerjasama dengan Bersatu kerana setakat ini, UMNO dilihat terbahagi kepada dua, kem yang mahu UMNO move on dan meninggalkan Bersatu dan kem yang masih mahu kekal bekerjasama dengan Bersatu.

“Pada masa yang sama, Bersatu juga masih belum bertindak untuk meredakan keadaan terutama selepas UMNO kecil hati dan rasa terpencil setelah apa yang berlaku di Sabah.

“Hanya Naib Presidennya, Datuk Mohd Rafiq Naizamohideen yang mendesak supaya sesuatu dilakukan dengan segera untuk menyelesaikan permasalahan tersebut.

“Yang menarik untuk diperhatikan selepas ini sudah tentulah, apakah UMNO akan ‘move on’ atau ‘move off’ dengan perkembangan yang sedang dihadapinya?,” katanya.


Ganti KM Melaka mungkin undang masalah besar kepada UMNO

Oleh Zuhayati Yazid

BANGI, 9 Ramadan 1444H, Jumaat – BERJASA tidak menolak kemungkinan peletakan jawatan Ketua Menteri, Datuk Seri Sulaiman Md Ali secara tiba-tiba disebabkan desakan pihak tertentu yang mempunyai kepentingan peribadi dan akan memberi kesan besar kepada UMNO sendiri.

Presidennya, Ustaz Zamani Ibrahim menyifatkan krisis politik di Melaka adalah lanjutan masalah yang telah berlaku di negeri itu sebelum ini.

“Sepatutnya Presiden UMNO, Datuk Seri Ahmad Zahid Hamidi bertindak matang dan tidak terburu-terburu ‘merestui’ peletakan jawatan berkenaan memandangkan masa ini berhampiran musim Pilihan Raya Negeri (PRN).

“Jadi tak tidak mustahil pengundi protes dan tunjuk kuasa mereka dengan beralih arah kepada parti lawan sebagai tanda tidak setuju keputusan presiden UMNO.

“Sepatutnya Zahid merapatkan hubungan dan menyelesaikan masalah dalaman parti itu sendiri dan bukannya melebarkan jurang perselisihan yang berlaku dalam kalangan UMNO sendiri,” katanya kepada Ismaweb.net, hari ini.

Beliau berkata demikian sebagai mengulas mengenai krisis politik melibatkan peletakan Sulaiman sebagai Ketua Menteri Melaka dan dilaporkan akan digantikan dengan Pengerusi Badan Perhubungan UMNO Melaka, Datuk Seri Ab Mohd Rauf Yusof.

Pada masa sama, Ustaz Zamani berpandangan, penggantian Ketua Menteri baharu itu sebagai tindakan membodohkan rakyat Melaka kerana semasa PRN dahulu, rakyat dicanang untuk terus mengekalkan Sulaiman sebagai Ketua Menteri.

Namun, sayangnya, janji itu tidak ditepati sehingga PRN sebaliknya ‘menggantikan’ orang kanannya sendiri untuk memegang jawatan utama di Melaka.

Ustaz Zamani menyifatkan Zahid kini sedang menggunakan kuasanya demi mengukuhkan kedudukan dengan mengangkat orang kanan yang selama ini setia bersamanya.


Selepas 8 bulan, jemaah luar negara dibenarkan tunai umrah

MEKAH, 19 Rabiulawal 1442H, Khamis – Kumpulan pertama jemaah luar negara menunaikan umrah di tanah suci pada Rabu selepas ibadah itu ditangguhkan selama lapan bulan disebabkan penularan wabak COVID-19.

Menurut laporan Agensi Anadolu, jemaah pada awalnya perlu menjalani kuarantin selama tiga hari sebaik ketibaan sebelum boleh meneruskan perjalanan ke Masjidil Haram.

Kementerian Haji dan Umrah Arab Saudi di Twitter berkata, jemaah luar negara tidak dikuarantin dan meneruskan perjalanan ke Masjidil Haram.

Minggu lalu, penerbangan pertama yang membawa jemaah umrah termasuk dari Indonesia dan Pakistan mendarat di lapangan terbang Jeddah. – Bernama


Vietnam mula beri vaksin COVID-19 pada remaja berusia 12 hingga 17 tahun

HANOI, 8 Rabiulawal 1443H, Jumaat – Vietnam akan memberikan suntikan vaksin COVID-19 kepada remaja berusia 12 hingga 17 tahun bermula Oktober, menurut Kementerian Kesihatan negara itu.

Kementerian Kesihatan dalam satu kenyataan pada Khamis memaklumkan, provinsi dan bandar-bandar diminta untuk memberi keutamaan kepada mereka yang berusia 16 hingga 17 tahun terlebih dahulu.

Agensi Berita Vietnam melaporkan inokulasi akan dilakukan berdasarkan bekalan vaksin dan situasi pandemik di setiap lokaliti.

Menurut kementerian, setiap orang akan disuntik dengan dua dos vaksin yang sama.

Pada 11 Oktober, lebih 55 juta dos vaksin COVID-19 telah diberikan kepada mereka berusia 18 tahun. – Bernama


48 pertuduhan salah guna media sosial difail setakat September

BANGI, 25 Rabiulawal 1442H, Rabu – Sebanyak 48 pertuduhan menyalahgunakan media sosial telah difailkan di mahkamah bagi tempoh antara Januari hingga September 2020.

Suruhanjaya Komunikasi dan Multimedia Malaysia (SKMM) berkata, angka itu memperlihatkan peningkatan sebanyak 66 peratus iaitu lebih tinggi berbanding tahun lalu.

Menurut Jabatan Komunikasi Korporat SKMM, daripada jumlah itu, 34 pertuduhan adalah membabitkan kesalahan di bawah Seksyen 233 Akta Komunikasi dan Multimedia (AKM) 1998, kerana berkongsi atau menyebarkan kandungan lucah – angka tertinggi dengan 22 pertuduhan.

“Ini diikuti pula dengan kandungan jelik sebanyak sembilan pertuduhan serta kandungan palsu sebanyak tiga pertuduhan.

“Manakala, 14 pertuduhan yang selebihnya adalah kesalahan yang dilakukan di bawah Kanun Keseksaan dan Akta Kesalahan-Kesalahan Seksual Terhadap Kanak-Kanak 2017, seperti yang diputuskan Timbalan Pendakwa Raya, Jabatan Peguam Negara berpandukan hasil keterangan yang diperoleh,” katanya dalam kenyataan, hari ini.

SKMM berkata, kesalahan yang dilakukan melalui aplikasi Facebook dan Twitter mencatatkan angka tertinggi iaitu masing-masing sebanyak 14 pertuduhan, diikuti Whatsapp (13 pertuduhan) dan satu pertuduhan bagi Instagram serta blog.

Bagi tempoh sembilan bulan pertama tahun 2020 sahaja, SKMM menerima sebanyak 178 Laporan Maklumat Pertama (FIR) berkaitan kesalahan penyalahgunaan media sosial, berbanding hanya 139 bagi tempoh sama pada 2019.

“Sebarang perkongsian atau penyebaran kandungan palsu, jelik dan mengancam adalah satu kesalahan di bawah Seksyen 233 AKM 1998, yang boleh didenda tidak lebih RM50,000 atau penjara setahun atau kedua-duanya sekali jika sabit kesalahan.

“Peningkatan dari segi bilangan pertuduhan di mahkamah menunjukkan ketegasan SKMM dalam menangani salah guna media sosial yang masih berleluasa dalam kalangan rakyat.

“Selain itu, tindakan berkenaan juga bertujuan untuk memastikan persekitaran internet yang selamat dan terjamin,” kata agensi itu.


4 maut, 14 cedera gempa bumi di China

SICHUAN, 2 Zulkaedah 1443H, Khamis – Sekurang-kurangnya empat orang terbunuh dan 14 lagi cedera selepas gempa bumi berukuran 6.1 pada skala Richter menggegarkan Daerah Lushan di Bandar Ya’an di barat daya Wilayah Sichuan China, menurut Pusat Rangkaian Gempa Bumi China.

Jabatan Kesihatan Ya’an berkata, mangsa yang cedera telah dihantar ke hospital untuk rawatan.

Pusat gempa bumi, dengan kedalaman 17 kilometer, berada pada 30.37 darjah lintang utara dan 102.94 darjah bujur timur, kata pusat itu.

Pusat gempa adalah 12 kilometer dari Daerah Baoxing, 38 kilometer dari Daerah Tianquan, 41 kilometer dari Bandar Ya’an dan 113 kilometer dari Bandar Chengdu.

Gempa bumi berukuran 4.5 magnitud turut dilaporkan di Baoxing pada 5.03 pagi, dengan kedalaman 18 kilometer.

Gegaran kuat turut dirasai sehingga ke ibu kota Sichuan iaitu Chengdu dan Perbandaran Chongqing, kata penduduk.

Analisis menunjukkan bahawa penduduk dalam lingkungan 20 kilometer dari pusat gempa adalah kira-kira 70,000, kira-kira 1.17 juta dalam 50 kilometer, dan kira-kira 7.89 juta dalam 100 kilometer.

Lebih 1,400 anggota bomba wilayah telah dikerah ke lokasi.  Sementara itu, pasukan penyelamat dari wilayah bersebelahan Guizhou dan Yunnan serta Perbandaran Chongqing disediakan sebagai bala bantuan.

Jabatan Bomba Sichuan berkata, beberapa rumah di Daerah Lushan rosak sebahagiannya dan ia terus berkomunikasi dengan daerah dan bandar berkaitan yang telah terjejas.

Kerajaan perbandaran Ya’an telah mengaktifkan respons kecemasan Tahap-II, yang kedua tertinggi daripada sistem respons kecemasan empat peringkat.

Kementerian Pengurusan Kecemasan China juga telah menghantar pasukan pakar ke Lushan untuk operasi menyelamat dan bantuan.

Disebabkan oleh dua gempa itu, pihak berkuasa kereta api China telah menghentikan segera bahagian laluan kereta api yang berkaitan. – Agensi


Tragedi kepala air: Mayat ke-7 dikenal pasti

CHUKAI, 15 Zulhijjah 1444H, Selasa – Polis mengesahkan mayat yang ditemukan pagi ini sebagai Putri Balqis Izzati Abdul Rahman, 18, seorang daripada 10 mangsa tragedi kepala air di Jeram Air Putih.

Ketua Polis Daerah Kemaman, Supt Hanyan Ramlan berkata, identiti mangsa dikenal pasti selepas pengecaman oleh waris.

“Mayat dijumpai 24 kilometer (km) dari lokasi kejadian iaitu di sektor B di belakang Masjid Kampung Dadong, di sini oleh penduduk kampung, 7.45 pagi tadi.

“Tujuh mayat telah ditemukan setakat ini dan operasi mencari dan menyelamat (SAR) diteruskan bagi mengesan tiga lagi mangsa,” katanya ketika ditemui di sini hari ini.

Hanyan berkata, mayat dibawa ke Hospital Sultanah Nur Zahirah (HSNZ) Kuala Terengganu untuk bedah siasat.

Setakat semalam, enam mayat yang ditemukan dan dikenal pasti identitinya ialah Karim Abdullah, 39; Azizah Eiyi, 40; Muhammad Zulqarnain Haikal Karim, 11; Putri Nurerina Natasya Karim, 10; Muhammad Haziq Ziqree Karim, 6; dan Putri Aryana Umaira Karim, 4.

Mangsa yang masih hilang ialah Putri Alleya Maisarah Karim, 16, Putri Nor Fatin Karim, 14, dan Muhammad Fikri Saliman, 24.

Dilaporkan Karim dan Azizah bersama tujuh anak mereka serta Muhammad Fikri yang juga tunang kepada Putri Balqis Izzati pergi berkelah di jeram berkenaan pada Sabtu sebelum hilang dihanyutkan kepala air.  – Bernama


Penguatkuasaan pelitup muka perakuan MS SIRIM tambah derita rakyat

BANGI, 10 Ramadan 1443H, Selasa – Meskipun kerajaan menangguhkan penguatkuasaan perakuan dan penandaan MS SIRIM bagi pelitup muka bukan perubatan, golongan kurang mampu tetap akan terkesan apabila ia dikuatkuasakan kelak.

Setiausaha Agung BERJASA, Ir Ts Muhammad Lukman Al Hakim berkata, dengan kemelesetan ekonomi pasca COVID-19 dan kenaikan harga barang menjelang perayaan Aidilfitri, berita pelitup muka dengan kelulusan SIRIM ini sudah pasti amat menyesakkan dada dan menambah derita seluruh rakyat.

“Sudah tentulah, jika benar arahan ini dikuatkuasakan dan semua penjual terpaksa patuh, tentulah harga ‘face mask’ akan melambung naik.

“Akibatnya, fenomena ini pasti akan membebankan golongan yang kurang mampu terutamanya keluarga yang memiliki anak dan tanggungan yang ramai.

“Persoalannya, kenapa sekarang? Setelah kita berperang dengan pandemik COVID-19 masuk tahun ketiga?” soalnya menerusi kenyataan dimuatnaik di Facebook beliau hari ini.

Sebelum ini, Kementerian Perdagangan Dalam Negeri dan Hal Ehwal Pengguna (KPDNHEP) memaklumkan pihaknya mewartakan produk pelitup muka itu berkuatkuasa 4 April lalu, sekali gus mewajibkan pengilang dan pengimport pelitup muka bukan perubatan membuat permohonan perakuan dan penandaan MS SIRIM pada kotak atau bungkusan yang mudah dilihat pengguna.

Menurutnya, penandaan MS SIRIM hendaklah diperoleh pengilang dan pengimport pelitup muka bukan perubatan daripada SIRIM QAS International Sdn Bhd, iaitu pihak berkuasa yang dilantik kementerian.

Pewartaan itu dibuat dalam Perintah Perihal Dagangan (Perakuan dan Penandaan), bawah Akta Perihal Dagangan 2011.

Menurut kementerian itu, tindakan penguatkuasaan boleh diambil sekiranya berlaku ketidakpatuhan oleh pengilang dan pengimport.

Syarikat yang tidak mematuhi arahan boleh didenda tidak melebihi RM200,000 dan bagi kesalahan kali kedua atau berikutnya didenda tidak melebihi RM500,000.

Bagi individu boleh didenda tidak melebihi RM100,000 atau penjara tidak melebihi tiga tahun atau kedua-duanya sekali. Bagi kesalahan kali kedua atau yang berikutnya didenda tidak melebihi RM250,000 atau penjara tidak melebihi selama tempoh lima tahun atau kedua-duanya sekali.

Bagaimanapun, kerajaan menangguhkan penguatkuasaan itu ke 1 Januari 2023 selepas mengambil kira maklum balas daripada orang awam dan memberi peluang kepada pihak industri dan pengguna untuk membuat penyesuaian sebelum pewartaan itu dilaksanakan.

Mengkritik cadangan itu, Muhammad Lukman berpendapat kerajaan sepatutnya menguatkuasakan perkara yang lebih mustahak.

“Bukankah penguatkuasaan pemakaian ‘face mask’ yang masih longgar ini perlu diberikan fokus terlebih dahulu?

“Bukankah SOP penjarakan sosial terutama di tempat awam, bazaar Ramadan, pusat membeli-belah dan dalam pengangkutan awam lebih kritikal untuk diutamakan?,” soalnya.

Tegasnya, ketetapan yang baru hendak dikuatkuasakan setelah hampir tiga tahun negara bergelut dengan pandemik COVID-19 hanya akan membuatkan orang ramai yang tidak mampu berasa takut untuk keluar.

“Mereka yang tidak mampu akan terus memakai ‘face mask’ yang lama, yang dibasuh berkali-kali sehingga lusuh sambil mengira wang saku yang tinggal untuk membeli juadah berbuka puasa.

“Malah untuk keluar membeli juadah berbuka pun mereka amat takut, kerana boleh jadi mereka akan terpaksa berbuka puasa dalam penjara!,” katanya.

Pautan terdahulu;


EPU kaji penyelesaian jangka panjang tangani isu kawasan Felda

JELI, 16 Syaaban 1443H, Sabtu – Kerajaan melalui Unit Perancang Ekonomi Jabatan Perdana Menteri (EPU) akan melaksanakan kajian secara komprehensif bagi penyelesaian jangka panjang menangani isu di kawasan Lembaga Kemajuan Tanah Persekutuan (Felda) seluruh negara.

Menteri di Jabatan Perdana Menteri (Ekonomi) Datuk Seri Mustapa Mohamed berkata kajian itu akan dilaksanakan bagi mentransformasikan kawasan Felda yang moden dan progresif.

“Kajian yang akan bermula tiga bulan lagi akan turut melibatkan libat urus EPU dengan pengurusan Felda serta semua golongan warga Felda termasuk badan bukan kerajaan (NGO) berkaitan seperti Majlis Belia Felda Malaysia (MBFM) dan Kami Anak Felda (KAF) bagi memastikan hasrat dan cita-cita golongan ini, terutamanya generasi kedua Felda diberi perhatian dan diambil tindakan sewajarnya.

“Kajian ini juga akan menjadi panduan ke arah kelestarian Felda yang akan meningkatkan nilai komersial kawasan Felda sebagai kawasan yang memberikan peluang aktiviti ekonomi dan pekerjaan,” katanya kepada pemberita merasmikan Projek Infrastruktur Pelancongan di Bukit Salor, di sini hari ini.

Ahli Parlimen Jeli itu berkata kerajaan berpandangan kesemua usaha ini perlu dilaksanakan dengan kaedah lebih holistik dan tersusun supaya warga Felda mendapat manfaatnya.

“Antara isu yang sering dibangkitkan oleh warga Felda adalah isu berkaitan perumahan generasi baharu, peluang pekerjaan dan aktiviti ekonomi di kawasan Felda yang kurang memberangsangkan,” katanya.

Beliau berkata selain itu, Program Pembangunan Peneroka sedang rancak dilaksanakan yang berjaya memberi pendapatan tambahan sehingga RM1,000 sebulan kepada peserta.

“Setakat ini, kira-kira 55,000 peserta, termasuk generasi kedua terlibat dalam pelaksanaan projek ini menerusi projek ternakan dan pertanian seperti ternakan lembu pedaging serta tanaman nanas MD2 dan halia muda.

“Program ini akan diperkukuhkan lagi melalui kerjasama dengan FGV Berhad yang akan bertindak sebagai rakan strategik,” katanya.

Sementara itu, Mustapa berkata Program Pembangunan Peneroka (PPP) telah memberi manfaat kepada 55,000 peneroka Felda sebagai usahawan.

“PPP telah dimulakan pada April 2019 dengan dana sebanyak RM1 bilion. Program ini melibatkan penyertaan para peneroka melalui penglibatan mereka secara plasma (individu) atau melalui koperasi.

“Sehingga kini, kerajaan telah meluluskan sebanyak 7,225 projek PPP Felda di seluruh negara dan 621 daripadanya adalah projek yang telah diluluskan di Felda Gua Musang yang melibatkan 3,114 peneroka di jajahan tersebut,” katanya. – Bernama


Usah kaitkan etika pemakaian dengan perkauman, politik

Oleh Athirah Huda Zalhe

BANGI, 30 Rejab 1444H, Selasa – Ketetapan etika pemakaian di premis kerajaan atau tempat awam adalah norma dan peraturan yang sudah biasa diamalkan di negara ini.

Justeru, tidak wajar mana-mana pihak cuba mempolemikkan ketetapan berkenaan, apatah lagi mengaitkannya dengan isu perkauman dan politik, kata Presiden Ikatan Muslimin Malaysia (ISMA), Ustaz Muhammad Fauzi Asmuni.

Sehubungan itu, beliau menggesa semua pihak untuk akur pada peraturan, kerana ia bukan dibuat atas dasar agama semata-mata, tetapi juga aspek budaya ketimuran yang menekankan nilai kesopanan dan kesusilaan.

“Sebenarnya semua kaum mahukan kesopanan dan semua nakkan kesusilaan. Mana-mana kaum pun tak boleh terima (berseluar pendek) di dalam majlis-majlis rasmi.

“Bila ke majlis tertentu atau tempat awam, berpakaian seperti itu sudah tentu kita anggap ianya suatu yang mencolok mata,” katanya kepada Ismaweb.net, hari ini.

Beliau berkata demikian sebagai mengulas beberapa insiden yang berlaku kebelakangan ini membabitkan individu didakwa tidak mendapat layanan sepatutnya di premis kerajaan ekoran memakai pakaian yang tidak sopan.

Ia termasuk kes seorang wanita dihalang masuk ke balai polis untuk membuat laporan kerana memakai seluar pendek di atas paras lutut, 30 Januari lalu.

Manakala, pada 13 Februari lalu, berlaku insiden sama di sebuah hospital di Perak apabila seorang wanita mendakwa diminta pulang menukar pakaian oleh pegawai bertugas kerana memakai seluar pendek.

Semalam, seorang lagi wanita dipercayai pembantu kepada Ahli Parlimen dari Sarawak ditegur kerana berpakaian tidak mematuhi kod etika ditetapkan ketika berada dalam kawasan Parlimen.

Mengulas lanjut, Muhammad Fauzi menegaskan, isu itu bukan sekadar difahami dari segi dimensi agama Islam sahaja, sebaliknya berdasarkan kepada budaya ketimuran yang memandang pemakaian seumpama itu sebagai tidak sopan.

“Maka, tak perlu untuk polemikkan isu tersebut dan sesetengah pihak yang cuba untuk mengaitkan dengan isu perkauman dan politik, maka pada saya itu suatu yang tidak adil.

“Kita menerima etika pemakaian ini di mana-mana pun, di restoran hatta di kelab malam pun ada etika pemakaiannya, itu adalah norma biasa,” katanya.


Pendidikan masyarakat Orang Asli sentiasa dibela

BERA, 15 Rabiulakhir 1443H, Sabtu – Kerajaan sentiasa menekankan pembelaan terhadap masyarakat Orang Asli di seluruh negara termasuk dalam aspek pendidikan, kata Perdana Menteri Datuk Seri Ismail Sabri Yaakob.

Antara inisiatif yang dilaksanakan untuk kemajuan pendidikan mereka ialah Program Laluan Khas Kemasukan Pelajar Orang Asli ke Universiti Pertahanan Nasional Malaysia (UPNM) yang bakal dilaksanakan tahun depan.

“Ruang dan peluang sebegini dapat membuka peluang lebih cerah kepada anak Orang Asli untuk melanjutkan pelajaran, dan kita yakin dapat menyaksikan lebih ramai anak Orang Asli berjaya sebagai profesional daripada UPNM.

“Atas paksi falsafah Keluarga Malaysia juga, keberkesanan dan keterangkuman masyarakat Orang Asli menjadi agenda penting agar mereka dapat bersama-sama memikul tanggungjawab membangunkan negara menerusi perkongsian semangat satu tanah air tercinta,” katanya.

Ismail Sabri berkata demikian semasa berucap dalam majlis tinjauan mesra sempena Program Khidmat Komuniti Bersama UPNM dan Jabatan Kemajuan Orang Asli (JAKOA) di Sekolah Kebangsaan Bukit Rok di sini, hari ini.

Turut hadir Menteri Pembangunan Luar Bandar Datuk Seri Mahdzir Khalid, Timbalan Menteri Pendidikan Datuk Dr Mah Hang Soon, Ketua Pengarah JAKOA Sapiah Mohd Nor dan Naib Canselor UPNM Leftenan Jeneral Datuk Hasagaya Abdullah.

Perdana menteri berkata bantuan pendidikan, yang dihentikan di bawah kerajaan Pakatan Harapan, telah disambung semula dengan peruntukan tambahan untuk membantu pendidikan anak Orang Asli.

“Kita juga mempermudahkan pembelajaran anak Orang Asli yang tinggal jauh di pedalaman dengan menyediakan kemudahan asrama… dahulu kita ada sekolah K9 (Sekolah Model Khas Komprehensif) namun, peluang itu ditambah dengan sekolah K11 (Sekolah Model Khas Komprehensif 11).

“Kita mahu melihat lebih ramai anak Orang Asli belajar sehingga ke peringkat luar negara, bukan hanya mempunyai ijazah sarjana namun sehingga dapat mengenggam ijazah doktor falsafah (PhD),” kata beliau.

Ismail Sabri berkata pembelaan untuk Orang Asli juga dapat dilihat menerusi peruntukan bagi golongan tersebut dalam Rancangan Malaysia Ke-12 (RMK12) dan Bajet 2022. – Bernama


Dong Zong mesti diharamkan! Jangan biar ‘cacing naik ke mata’

Oleh Siti Hafidah Abd Ghaffar

BANGI, 23 Jamadilakhir 1442H, Jumaat – “Apakah matlamat sebenar Dong Zong mendesak Kementerian Pendidikan Malaysia (KPM) membatalkan kajian soal selidik ke atas pembelajaran Jawi di SJKC?

“Adakah tindakan pertubuhan rasis ini memberi mesej bahawa isu pendidikan di sekolah vernakular adalah hak mutlak mereka?

Demikian persoalan dibangkitkan Wanita Barisan Jemaah Islamiah Se-Malaysia (BERJASA) yang berang dengan tindakan Dong Zong apabila masih bersikap tidak profesional dalam isu pendidikan.

Dong Zong dilaporkan mendesak KPM membatalkan kajian soal selidik berkaitan pembelajaran Jawi dalam buku teks Sekolah Jenis Kebangsaan Cina (SJKC).

Pertubuhan rasis itu turut meminta majlis pengelola sekolah Cina, PIBG dan persatuan-persatuan yang membabitkan ibu bapa dan orang awam untuk terus teguh dengan pendirian menolak mod pembelajaran dan pengajaran Jawi.

Memetik laporan Oriental Daily, Dong Zong mendakwa, modul pembelajaran Jawi KPM untuk SJKC dan Sekolah Jenis Kebangsaan Tamil (SJKT) telah mencetuskan kontroversi yang hebat dan menerima tentangan yang meluas sebelum ini.

Dakwanya, hasil kajian soal selidik KPM tahun lepas telah membuktikan pelaksanaan pembelajaran modul Jawi KPM adalah suatu tindakan tidak popular, namun KPM enggan menerima kenyataan dan pandangan orang ramai, mahu terus membuat kajian soal selidik baharu bagi melaksanakan pengajaran dan pembelajaran Jawi.

Berdasarkan maklumat yang diperolehi Dong Zong, sebanyak 1,275 buah SJKC iaitu 98 peratus di seluruh negara menolak modul pembelajaran Jawi.

“Tindakan KPM yang enggan menerima kenyataan, bukan sahaja membazirkan pelbagai sumber, menambahkan pecah-belah dalam masyarakat majmuk selain menyebabkan orang ramai rasa penat dan bosan,” dakwanya.

Sebelum ‘cacing naik ke mata’ Ketua Wanita BERJASA, Azizah Che Awang menggesa tindakan tegas diambil termasuk mengharamkan mana-mana pertubuhan rasis seperti Dong Zong, yang mempertikai tindakan KPM.

Bahkan, pihaknya mengecam dakwaan Dong Zong yang mendakwa usaha KPM ini kononnya boleh memecah belahkan masyarakat.

Walhal katanya, kewujudan sekolah vernakular itu sendiri adalah punca longgarnya perpaduan di kalangan rakyat majmuk di Malaysia.

“Dong Zong perlu sedar sekolah vernakular telah beroperasi sejak merdeka tanpa gangguan sedangkan penubuhan sekolah vernakular ini tidak dinyatakan di dalam Perlembagaan Persekutuan.

“Tidakkah mereka bersyukur dan berterima kasih di atas toleransi tinggi yang diberikan selama ini?,” katanya.


Keluarlah mengundi walau rasa jijik terhadap politik

BANGI, 19 Rabiulakhir 1444H, Selasa – Walaupun rasa jijik dan muak dengan politik negara, anak muda tidak boleh sesekali mengabaikan tanggungjawab mereka untuk keluar mengundi pada 19 November ini.

Ini kerana, negara tidak akan keluar daripada ‘huru hara’ selagi pemimpin tidak berwibawa kekal di Parlimen.

Calon Pejuang di Parlimen Tampin, Ustaz Zamani Ibrahim tidak menafikan keadaan di Parlimen yang tidak lagi bercakap mengenai agenda negara, sebaliknya berkelahi sesama sendiri memberi kesan kepada anak muda.

Ia sekali gus menyemai rasa benci terhadap politik dalam diri mereka dan mendatangkan rasa malas kepada anak muda untuk turun mengundi pada Pilihan Raya Umum ke-15 (PRU15).

“Senario politik hari ini memang tidak menggembirakan kita menyebabkan anak muda ramai yang muak dan jijik dengan politik ini.

“Sebab di Parlimen bukan lagi bercakap mengenai agenda negara, berkelahi, menjerit, bertempik, cabar mencabar, hina menghina ini memberi kesan kepada anak muda.

“Akhirnya apa? Anak muda malas nak turun mengundi,” katanya menerusi video pendek disiarkan di Facebook beliau.

Bagaimanapun Presiden BERJASA itu yakin perkara itu dapat diubah sekiranya anak muda menjadi pengundi yang bijak dengan memilih calon berwibawa dan mempunyai agenda.

“Saya menyeru anak muda kita benci macam mana pun turun dan keluarlah mengundi. Kalau anda tak keluar mengundi, maka negara akan macam itulah keadaannya huru hara dengan bergaduh dalam Parlimen.

“Kita tukarlah, mengundi pilih pemimpin yang berwibawa dan ada agenda, muka baharu serta segar,” katanya.

PRU15 membabitkan 222 kerusi Parlimen dan 117 kerusi DUN di Pahang, Perlis dan Perak serta Bugaya di Sabah.

Suruhanjaya Pilihan Raya (SPR) menetapkan 19 November ini sebagai hari mengundi.

Terdahulu, sebanyak 578 pusat pengundian awal di seluruh negara membabitkan 970 saluran dibuka pada jam 8 pagi tadi.

Mengikut Daftar Pemilih Pilihan Raya (DPPR) terkini, seramai 224,828 anggota keselamatan termasuk pasangan akan melaksanakan undi awal iaitu 117,473 anggota tentera serta pasangan, manakala 107,355 lagi adalah anggota polis dan pasangan.


PM beredar selepas dua jam di Istana Abdulaziz

KUANTAN, 6 Rabiulawal 1442H, Jumaat – Kenderaan yang membawa Perdana Menteri, Tan Sri Muhyiddin Yassin dilihat meninggalkan Istana Abdulaziz di sini pada 7.10 malam tadi, selepas berada di situ selama lebih dua jam.

Terdahulu, beliau yang dipercayai hadir bagi menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah tiba di perkarangan istana pada 4.40 petang tadi.

Turut serta ialah Panglima Angkatan Tentera, Jen Tan Sri Affendi Buang.

Juga kelihatan beberapa buah kenderaan rasmi milik kerajaan negeri Pahang, namun tidak dapat dipastikan siapa yang menaiki kenderaan terbabit.

Difahamkan konvoi kenderaan yang membawa Perdana Menteri akan terus ke Pangkalan Tentera Udara Kuantan di sini untuk menaiki pesawat pulang ke ibu kota.

Pada pagi tadi, Muhyiddin dilapor mempengerusikan mesyuarat khas Kabinet di Perdana Putra, Putrajaya dipercayai bagi membincangkan isu-isu semasa.

Turut dilihat memasuki perkarangan Perdana Putra pagi tadi ialah kenderaan yang membawa Affendi. – Bernama


Jijik! Perancis lindung kejahatan di sebalik kebebasan bersuara

BANGI, 11 Rabiulawal 1442H, Rabu – Slogan kebebasan bersuara di dunia termasuk apa yang berlaku di Perancis sekarang hanyalah alat untuk menghina agama Islam

Lebih menjijikkan apabila wujud pihak-pihak tertentu berani melindungi kejahatan di sebalik agenda ‘kebebasan bersuara’ yang diperjuangkan.

Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim mengutuk, tindakan kerajaan Perancis yang sengaja melancarkan serangan agama ke atas umat Islam, apabila Presidennya, Emmanuel Macron ‘merestui’ malah menggalakkan penghinaan terhadap Nabi Muhammad ﷺ dengan alasan kebebasan bersuara.

Ustaz Zamani mendakwa, insiden membabitkan kematian seorang guru di negara itu adalah berpunca daripada sentimen anti-Islam yang dicetuskan, termasuk penghinaan berterusan ke atas Nabi Muhammad ﷺ .

“Apabila sudah bertubi-tubi Nabi dihina, ditambah sokongan secara terang-terangan oleh Macron, tiada siapa boleh menjamin semua umat Islam boleh menahan sabar.

“Maka, kejadian putus kepada seorang guru Perancis akibat mengajar anak muridnya tentang karikatur penghinaan terhadap Nabi adalah satu kejadian normal,” katanya dalam kenyataan, hari ini.

Kegagalan Macron memohon maaf selepas mengeluarkan kenyataan berbaur anti-Islam mendapat cemuhan dan kritikan seluruh dunia.

Bahkan, kebanyakan negara Islam ketika ini mengadakan protes dan boikot secara besar-besaran terhadap barangan buatan Perancis, sebagai menentang tindakan negara itu membenarkan penghinaan ke atas Nabi Muhammad ﷺ .

Ustaz Zamani berkata, Perancis sengaja mengundang tindak balas dunia Islam, malah mengangkat pula slogan kebebasan bersuara dan solidariti untuk guru terbabit bagi melindungi kejahatan mereka.

“Manusia normal pasti tidak boleh mendiamkan diri jika ibunya dihina. Jika ada tindak balas, maka itu normal,” katanya.

Oleh sebab itu, Islam mengharamkan umatnya menghina sembahan agama lain, bagi mengelakkan berlaku tindak balas seumpama berkenaan, katanya.

Justeru, beliau menggesa Kerajaan Malaysia membendung dengan tegas sekiranya berlaku tindakan menghina Nabi Muhammad ﷺ  dan ibadah orang Islam, supaya keharmonian kaum terus terpelihara.

“Kerajaan Malayisa digesa untuk menyatakan mesej yang jelas kepada kerajaan Perancis, bahawa Malaysia amat memandang serius keharmonian global.

“Sebarang isu yang berkaitan agama dan boleh mencetuskan kegusaran global mestilah ditangani dengan bijaksana,” katanya.


Keganasan terburuk di Jenin

NEW YORK, 18 Zulhijjah 1444H, Jumaat – Setiausaha Pertubuhan Bangsa-Bangsa Bersatu (PBB), Antonio Guterres mengecam tindakan negara haram Israel yang menggunakan kekerasan berlebihan di Jenin, Tebing Barat, minggu lalu.

Dalam serbuan rejim pengganas, sekurang-kurangnya 12 rakyat Palestin terkorban, termasuk lima kanak-kanak dan lebih 4,000 penduduk yang lain melarikan diri berikutan tempat tinggal, bangunan dan beberapa infrastruktur musnah teruk.

“Saya mengutuk sekeras-kerasnya semua tindakan keganasan terhadap orang awam, termasuk serangan udara serta operasi darat Israel di kem pelarian.

“Ini merupakan keganasan terburuk di Tebing Barat dalam beberapa tahun ini,”katanya.

Guterres turut menggesa negara haram itu mematuhi undang-undang antarabangsa, menghormati dan memelihara nyawa manusia.

Katanya, Israel sebagai kuasa penjajah, sewajarnya mempunyai tanggungjawab untuk memastikan penduduk awam dilindungi daripada semua tindakan keganasan.

Semalam, Duta Palestin ke PBB, Riyad Mansour menggesa masyarakat antarabangsa supaya tidak berdiam diri melihat kesengsaraan penduduk Palestin.

Riyad memberitahu Arab News di New York dan menjangkakan beberapa langkah praktikal perlu dilakukan supaya kejadian sama tidak berulang sehingga rakyat Palestin berterusan ditindas.

Katanya, tindakan segera perlu dilakukan termasuk pertemuan dengan Setiausaha Agung, Presiden Majlis Keselamatan, Duta Arab, termasuk dari Yaman, Lubnan dan Liga Arab. – Agensi


Sistem pendidikan negara sukar direalisasi kerana campur tangan politik?

BANGI, 2 Rabiulakhir 1442H, Rabu – Campur tangan politik yang berterusan menyebabkan hala tuju sistem pendidikan negara seperti yang termaktub dalam Akta Pendidikan dan Perlembagaan sukar direalisasikan.

Justeru, penting untuk kerajaan hari ini melihat kembali dasar pendidikan supaya benar-benar berada di atas landasan yang betul seperti mana yang telah digubal dan dilaksanakan pemimpin terdahulu.

Ketua Wanita Barisan Jemaah Islamiyah Se-Malaysia (BERJASA), Azizah Che Awang mengingatkan bahawa rakyat telah lama menyaksikan bagaimana pakatan politik berasaskan kompromi kepentingan kaum telah menggadaikan identiti nasional yang berteraskan Raja Berperlembagaan, Melayu dan Islam.

Katanya, pemimpin politik Melayu yang dominan dalam kerajaan gagal pertahankan kepentingan watan, malah ‘menikus’ dan beralah apabila diasak dan didesak oleh kesatuan ultra kiasu Cina seperti Dong Zong untuk memenuhi kehendak sekolah vernakular.

“Tidakkah mereka sedar bahawa kaum Cina di Malaysia ini, sama ada yang menyokong MCA, Gerakan atau DAP semuanya bersatu menyokong apa sahaja yang dilaungkan oleh Dong Zong.

“Pendek kata apa sahaja yang menyentuh kepentingan sekolah vernakular, pemimpin politik dari MCA, MIC, Gerakan dan DAP akan bersuara tanpa memikirkan sensitiviti kaum majoriti.

“Sudah terang lagi bersuluh kerana falsafah politik Cina adalah mempertahankan sekolah Cina, kebebasan media Cina dan menjaga hak-hak politik serta pertubuhan bukan kerajaan (NGO) Cina ” katanya ketika dihubungi Ismaweb.net hari ini.

Sementara dalam Belanjawan 2021, Azizah berkata, apabila kerajaan tidak mengumumkan peruntukan untuk sekolah vernakular, timbul ketidakpuasan di kalangan pemimpin parti-parti tersebut.

Walhal, peruntukan itu telahpun disebut untuk sekolah kerajaan dan sekolah bantuan kerajaan, katanya.

“Sekilas info seperti betul tidak banyak peruntukan untuk sekolah bantuan kerajaan, tetapi hakikatnya mereka peroleh lebih banyak. Semua gaji guru dan perjawatan diberikan kepada mereka seperti sekolah kerajaan.

“Mereka dapat peruntukan untuk bina bangunan melalui kutipan awam yang diurus oleh lembaga pengelola sekolah di mana di beri pelepasan cukai pendapatan okeh kerajaan. Jadi tidak hairanlah walaupun enrolmen murid sedikit, sekolah mereka tetap ada dewan dan bangunan canggih.

“Yang sedihnya bila wujud pula pemimpin Melayu yang sangat takut kehilangan pengundi lalu tanpa rasa bersalah akan meluluskan projek di sekolah vernakular walaupun salah dari sudut akta,” katanya kesal.

Serentak itu, pemimpin politik Melayu mesti bijaksana, bertindak dengan hikmah dan berani dalam mempertahankan sekolah kerajaan dengan mengetepikan semua kepentingan peribadi dan kepentingan politik yang akan boleh meruntuh negara bangsa, gesa Azizah.

“Berpegang teguhlah dengan Perlembagaan Persekutuan sebagai tiang seri di dalam menangani cabaran yang tidak dijangka dan pelbagai tuntutan rakyat terutama di dalam situasi ekonomi negara yang mencengkam akibat pandemik COVID-19,” katanya.


Dilema rakyat marhaen di tanah air sendiri

“SUDAH jatuh ditimpa tangga…”

Itulah peribahasa Melayu yang tamsil terhadap beberapa buah kampung di sekitar kawasan Inderapura, Pekan, Pahang, iaitu di Kampung Semangat, Kampung Ubai dan Cherok Paloh dalam kekalutan rakyat berperang dengan pandemik COVID-19.

COVID-19 kini sudah mencapai angka hampir 5,000 pesakit baharu sehari, walaupun kehidupan seharian berjalan dengan norma baharu mengikut Prosedur Operasi Standard (SOP) yang telah digariskan.

Setelah tibanya tahun baru 2021, secara tepatnya pada 8 Januari 2021, harta benda mereka telah musnah kerana musibah banjir yang tidak disangka berlaku dengan begitu pantas.

Tujuh daerah lain seperti di Temerloh, Maran, Kuala Lipis, Raub, Jerantut, Bentong dan Kuantan turut menghadapi musibah yang sama.

Pengalaman saya bersama beberapa aktivis Barisan Jemaah Islamiah Se-Malaysia (Berjasa) menyantuni mangsa banjir selepas seminggu lebih banjir berlaku, rata-rata mereka sangat bersyukur dan berterima kasih kerana menerima bantuan barangan keperluan seperti dapur, toto, telekung, beg sekolah dan lain-lain yang sangat diperlukan pada ketika itu.

“Alhamdulillah, hari ini dapatlah kita makan masakan yang dimasak atas dapur ni”, ucap mereka.

“Sebelum ni masak guna apa ye dik?”, tanyaku kepada mereka.

“Atas dapur picnic yang dibeli di pasaraya,” ujar adik Nur, seorang pelajar dari universiti awam yang tinggal bersama ibunya yang juga merupakan seorang ibu tunggal.

Seorang lagi mangsa banjir, Puan A, rumahnya yang diperbuat daripada papan telah rosak teruk. Pintu dan tingkap menjadi kembang, perabot dan barangan elektrik semuanya musnah. Beliau hanya tidur bersama empat orang anaknya dengan hanya beralaskan dua toto yang dihadiahkan oleh mereka yang dermawan.

Sehingga sekarang beliau masih belum pulih daripada kesedihan akibat musibah yang menimpa keluarganya. Suaminya pula telah lima bulan terlantar di rumah akibat stroke dan hanya bergerak dengan bantuan kerusi roda.

Puan A hanya bekerja dengan pendapatan sebanyak RM1200.00 sebulan untuk menampung perbelanjaan harian keluarganya. Sekiranya ditinjau lagi kehidupan mereka dengan lebih dekat dan bukan secara one-off terutamanya keadaan pasca banjir ini pasti banyak lagi cerita sedih dan kesusahan mereka akan kita dengari.

Saya tertanya-tanya sama ada pihak berwajib telah benar-benar menyantuni mangsa-mangsa banjir dengan sewajarnya dengan menyalurkan bantuan secara pantas dalam bentuk kewangan dan barang-barang keperluan.

Adakah pihak bertanggungjawab benar-benar prihatin dan cakna mengenai nasib rakyat marhaen yang sangat-sangat memerlukan ini kerana hidup mereka ketika fasa ini perlu diteruskan dalam keadaan serba kekurangan.

Isu banjir adalah satu bencana alam yang tidak harus dipandang sebagai lumrah setiap kali musim tengkujuh tiba.

Banjir ini boleh menyebabkan kerosakan harta benda yang banyak dan kemungkinan juga berlakunya kehilangan nyawa, di samping boleh melumpuhkan rangkaian pengangkutan dan perhubungan awam.

Oleh itu, apakah langkah-langkah bijak dan prihatin yang boleh dilakukan oleh kerajaan dalam menanganinya? Antara saranan yang boleh dilakukan adalah;

1. Kajian yang bersungguh dan teliti mesti dijalankan oleh agensi kerajaan yang terlibat bagi mengenalpasti faktor-faktor yang membawa kepada banjir berlaku di sesuatu kawasan atau daerah.

Faktor yang boleh dihindari seperti penerokaan tanah secara haram yang didedahkan baru-baru ini seperti yang berlaku di daerah Raub dan daerah-daerah lainnya menjadi salah satu penyebab kepada berlakunya bencana banjir yang teruk.

Pakar Geologi Kejuruteraan dan Mekanik Tanah dari Universiti Kebangsaan Malaysia (UKM), Dr Nor Shahidah Mohd Nazer, dalam kenyataanya telah memberi amaran risiko banjir teruk setiap tahun khususnya di Negeri Pahang, sekiranya aktiviti ‘pembersihan hutan’ dibiarkan berterusan tanpa adanya sistem tadahan air sebagai penampung.

Aktiviti pembersihan hutan khususnya pembalakan jika dilakukan tanpa kawalan atau secara haram menjadi faktor penyebab ketidakstabilan aspek Geologi dan menyebabkan bencana banjir berlaku secara tidak terkawal.

2. Semasa berlaku hujan yang dijangka turun secara berterusan selama beberapa hari dan menyebabkan banjir berlaku, kerajaan negeri Pahang dengan kerjasama agensi-agensi terbabit perlu bersiap siaga dan memberi amaran serta peringatan kepada penduduk kampung atau kawasan yang berkenaan.

Ia sebagai langkah berjaga-jaga dari aspek keselamatan jiwa serta harta benda mereka.

Kerajaan Negeri perlu membina tempat awam yang disediakan di tempat yang lebih tinggi bagi menyimpan barangan elektrik dan kelengkapan para penduduk seperti peribahasa ‘berjaga sebelum terkena’.

Bukan hanya menanti sehingga banjir telah menenggelamkan harta benda mereka, barulah hendak bertindak.

3. Selepas bencana banjir berlaku, pihak kerajaan negeri terus menyampaikan bantuan dalam bentuk kewangan untuk meringankan kesusahan, kehilangan serta kemusnahan harta benda mangsa banjir.

4. Dari semasa ke semasa, Yang Berhormat (YB) sekalian yang mewakili rakyat di Dewan Undangan Negeri (DUN) atau Parlimen wajib menemui rakyat marhaen yang ditimpa musibah.

Itulah sikap jujur dan prihatin seorang pemimpin yang telah diberi tanggungjawab menjaga, memimpin dan memberikan kesejahteraan kepada rakyat di kawasan masing-masing.

Barulah bermakna undi yang telah diberikan rakyat kepada pemimpin yang mampu mempertahankan watan, berwibawa dalam menjalankan amanah tugas serta berhikmah dalam menangani segala masalah dan kemelut yang melanda rakyat serta negara.

Apakah erti sebuah kemerdekaan pada rakyat sekiranya setelah 63 tahun, ahli politik melemparkan berbagai slogan; Demi Rakyat, Rakyat Diutamakan, Wawasan Kemakmuran Bersama dan berbagai lagi janji-janji manis untuk meraih sokongan rakyat.

Hanya sanya bila sudah menjadi YB, adakah kesejahteraan rakyat telah dijaga dengan baik?

Pemimpin yang beriman kepada Allah dan hari akhirat sepatutnya takut untuk cuai dalam tugas dan tanggungjawab untuk menjaga rakyat dibawahnya. Hatta untuk menyelewengkan harta negara untuk kepentingan diri mereka sendiri.

Moga Allah selamatkan tanah air kita Malaysia yang tercinta ini dari segala musibah dan mara bahaya yang tidak mampu kita lalui.

Wallahua’lam.

Dr Rashidah Abdul Rahman,
Ketua Wanita BERJASA Pahang


Pastikan usahawan Bumiputera dapat peruntukan

Oleh Fazleen Safina

BANGI, 23 Rabiulawal 1442H, Isnin – Pakar ekonomi yakin peruntukan RM11.1 bilion untuk memperkasakan Bumiputera menerusi Belanjawan 2021 yang diumumkan Jumaat lalu mencukupi.

Prof Emeritus Dr Barjoyai Bardai berkata, peniaga yang terjejas dengan wabak COVID-19 boleh memulakan semula perniagaan dengan dana yang disalurkan.

Selain itu, peniaga juga boleh berhijrah kepada ekonomi baharu iaitu Revolusi Industri 4.0 (IR 4.0) yang memfokuskan ekonomi digital.

“Sebagai contoh, kita ada 1 juta peniaga Bumiputera termasuk peniaga mikro. Jadi, kalau RM11 bilion dibahagikan kepada mereka, maknanya kira-kira RM11,000 diberi kepada seorang peniaga secara purata dan ia (jumlah) itu agak besar.

“Kalau setiap peniaga dapat RM3,500 itu pun sudah mencukupi untuk mereka memulakan sesuatu yang baharu.

“Namun, cabarannya bagaimana kerajaan nak melaksanakannya dan membahagikan kumpulan-kumpulan mengikut program-program tertentu. Dan ianya cabaran terbesar kerajaan,” katanya ketika dihubungi Ismaweb.net hari ini.

Terdahulu, sejumlah RM11.1 bilion disediakan kerajaan bagi meneruskan usaha untuk menyokong pembangunan Bumiputera bagi mengurangkan ketidaksamarataan antara kaum.

Menteri Kewangan, Senator Tengku Datuk Seri Zafrul Tengku Abdul Aziz ketika membentangkan Belanjawan 2021 Jumaat lalu berkata, ia merangkumi RM6.5 bilion untuk menyediakan akses pendidikan berkualiti kepada institusi Bumiputera seperti MARA dan UiTM.

Menurutnya, bagi melonjak dan memperkasa usahawan Bumiputera, sebanyak RM 4.6 bilion disediakan.

Beliau berkata, RM 1.3 bilion lagi untuk pelbagai program peningkatan kapasiti termasuk pembangunan profesional, Dana Kemakmuran Bumiputera serta program atau projek khusus untuk Bumiputera.


Pemutihan kebun durian Raub? Pekebun sambut baik?

BANGI, 19 Safar 1442H, Rabu – Pekebun durian Musang King di Raub yang tidak memiliki tanah menyambut baik langkah ‘pemutihan’ kerajaan negeri Pahang.

Bagaimanapun, pekebun berharap kerajaan negeri boleh mengutamakan dan menjamin hak serta kepentingan mereka berbanding keuntungan konsortium terlibat dalam ‘rancangan pemutihan’ itu.

“Kami semua adalah orang Pahang dan kami bangga menjadi orang Pahang.

“… oleh itu kami bersedia berkongsi hasil dan bersama kerajaan negeri untuk memaju dan menaikkan industri durian serta ekonomi Pahang melalui integrasi sumber dan pentadbiran yang berkesan,” katanya menerusi hantaran di Facebook Save Musang King Alliance pada 25 September lalu.

Dalam pada itu, menerusi hantaran sama, Save Musang King Alliance telah mengemukakan empat prinsip asas kepada kerajaan negeri Pahang iaitu perkongsian yang adil; konsep jual beli bebas; cukai tanah yang munasabah serta pemeliharaan dan pemulihan alam sekitar.

Ismaweb.net bagaimanapun difahamkan bahawa perkongsian berkenaan telah pun dipadam, bahkan halaman Facebook Save Musang King Alliance tidak lagi wujud.

Sebelum ini, Setiausaha Kerajaan Negeri, Datuk Seri Dr Sallehuddin Ishak memaklumkan, kerajaan Pahang kerugian RM30 juta hasil cukai tanah dalam isu pencerobohan tanah untuk penanaman durian secara haram di Raub.

Beliau berkata, nilai kerugian itu berdasarkan kadar terendah pajakan dan cukai tanah untuk tempoh 10 tahun.

Katanya, durian yang dikeluarkan ladang haram jelas tidak memiliki pensijilan myGAP, melanggar peraturan dan menyalahi protokol pengeksportan sekali gus boleh menjejaskan industri durian negara selain memberi kesan kepada alam sekitar dan menjejaskan kelestarian alam khususnya hutan simpan serta sumber air.


Tawaran taraf kerakyatan dalam manifesto BN-PH tidak masuk akal

BANGI, 18 Rabiulakhir 1444H, Isnin –  Penganalisis politik, Prof Dr Mohd Ridhuan Tee Abdullah menyelar tawaran Barisan Nasional (BN) dan Pakatan Harapan (PH) berhubung pemberian taraf kewarganegaraan kepada anak hasil perkahwinan dengan warga asing, termasuk anak angkat.

Menyifatkan tawaran seumpama itu tidak masuk akal, beliau berkata, janji berkenaan sangat berbahaya kepada landskap politik negara, kerana ramai yang menantikan peluang itu terutama mereka tanpa dokumen di Sabah dan Sarawak.

Ia tidak termasuk juga dengan warga Cina-Vietnam yang berkahwin dengan ultra kiasu serta projek kad pengenalan palsu, kata Ridhuan Tee.

“Negara lain begitu sukar mendapatkan kerakyatan, kita mahu beri secara mudah, hanya kerana mahu menang pilihan raya.

“Sudahlah pemberian kerakyatan sebelum ini diberikan secara mudah menjelang kemerdekaan, sehingga mengubah landskap politik negara.

“Itupun masih ramai yang tidak terhutang budi, terus dengan tindakan komunis mereka,” katanya menulis di Kolumnis Ismaweb.net, hari ini.

Terdahulu, PH menerusi manifesto dalam Buku Tawaran Harapan muka surat 28 dan 34 menawarkan kerakyatan automatik bagi anak angkat dan warga emas yang mempunyai anak warga Malaysia.

Bukan hanya PH, BN juga dalam tawarannya turut berjanji akan meminda Perlembagaan Persekutuan bagi membolehkan anak kepada wanita warga Malaysia yang lahir di luar negara, diberi kerakyatan negara ini.

Janji itu dibuat kerana BN enggan lagi melihat anak yang dilahirkan hasil perkahwinan campur di luar negara, dinafikan hak untuk menjadi warganegara hanya kerana memiliki bapa warga asing.

Merujuk British, Ridhuan Tee berkata, sedangkan negara itu sendiri memberikan syarat kepada imigran sebelum diterima menjadi warganegara, termasuk menghapuskan sekolah berasaskan kaum atau vernakular.

Menurutnya, ketika penjajahan, British hanya membenarkan sekolah vernakular beroperasi dengan tujuan, apabila mereka mahu kembali ke negara tidak lupa asal usul.

“Namun, jika mereka mahu meneruskan menetap tinggal di sini, menjadi warganegara, maka sekolah berasaskan mesti dihapuskan.

“Malangnya, setelah kerakyatan diberikan, kita teruskan sekolah ini. British jauh lebih memahami erti pembinaan negara bangsa berbanding kita,” katanya.

Baca penuh ulasan Prof Dr Mohd Ridhuan Tee di sini;


Ribuan umat Islam di Bangladesh demonstrasi kecam Presiden Perancis

DHAKA, 16 Rabiulawal 1442H, Isnin – Puluhan ribu umat Islam berarak di Bangladesh – dalam demonstrasi terbesar negara itu – bagi membantah kutukan dan tuduhan Presiden Perancis, Emmanuel Macron – yang didakwa sengaja mencetuskan Islamophobia.

Tunjuk perasaan itu dianjurkan kumpulan Hefazat-e-Islam yang disertai oleh guru dan pelajar di ribuan sekolah Islam.

Mereka yang berkumpul di luar Masjid Baitul Mokarram di bandar Dhaka melaungkan slogan “Down with France” dan “Boikot Produk Perancis” serta membakar patung Presiden Perancis Emmanuel Macron.

Pemimpin kumpulan itu, Nur-Husain-Kashemi menggesa Macron meminta maaf kepada dua bilion umat Islam di seluruh dunia.

Beliau juga meminta umat Islam supaya memboikot barangan buatan Perancis dan memutuskan hubungan diplomatik dengan negara itu.

“Saya meminta pemerintah (Bangladesh) untuk menutup Kedutaan Perancis, namun mereka tidak meluluskannya di Parlimen,” katanya.

Protes hari Isnin adalah terbesar dalam siri demonstrasi anti-Perancis di Bangladesh sejak minggu lalu, yang meminta penutupan Kedutaan Perancis serta menggesa Perdana Menteri Sheikh Hasina mengecam Perancis.

Hasina bagaimanapun masih belum memberi komen secara rasmi.

Macron sebelum ini, mencetuskan kemarahan dunia Islam apabila mendakwa orang Islam sebagai penganut fahaman pemisah, juga menuduh Islam sebagai agama krisis di seluruh dunia.

Bahkan, Macron turut menyatakan negara itu tidak akan melarang karikatur yang menghina Islam dan Nabi Muhammad ﷺ.

Macron membuat kenyataan itu, sebagai mengulas insiden seorang guru, Samuel Paty, yang dipenggal kepala di luar sekolahnya – di pinggir kota luar Paris awal bulan ini.

Kejadian berlaku selepas mendiang Paty menunjukkan karikatur menggambarkan Nabi Muhammad ﷺ ketika kelas berkaitan kebebasan bersuara. -Agensi


Umat Islam perlu keluar kepompong kejahilan

IPOH, 1 Muharam 1445H, Rabu – Sultan Perak, Sultan Nazrin Shah bertitah umat Islam hendaklah bersedia, malah wajib melakukan penghijrahan minda dan budaya agar berupaya memahami serta mentafsirkan isu-isu semasa daripada pelbagai dimensi, selain bertenaga menangani, menguasai situasi semasa, terutama revolusi teknologi yang sedang pesat berlaku.

Baginda bertitah, penghijrahan minda memerlukan minda yang bersedia keluar daripada kepompong kejahilan dan zon keselesaan, selain perlu berani menerokai pengetahuan, kemahiran, medium serta kaedah baharu, yang dirintis selari dengan keperluan zaman.

“Penghijrahan minda memerlukan minda yang dahagakan kemajuan, minda bijaksana, minda yang rasional, minda merdeka yang tidak berjiwa hamba dan minda yang tidak gentar pada perubahan,” titah Sultan Nazrin pada Majlis Sambutan Maal Hijrah 1445H Peringkat Negeri Perak di sini hari ini.

Turut berangkat pada majlis itu Raja Permaisuri Perak Tuanku Zara Salim, Raja Muda Perak Raja Jaafar Raja Muda Musa, Raja DiHilir Perak Raja Iskandar Dzurkarnain Sultan Idris Shah dan Raja Puan Muda Perak Tunku Soraya Abdul Halim Mu’adzam Shah.

Sultan Nazrin bertitah, penghijrahan budaya pula merupakan kesediaan meninggalkan budaya usang dan lapuk, digantikan dengan budaya lebih dinamik yang mencerminkan keluhuran budi, mengamalkan disiplin, memiliki maruah serta harga diri, bersifat amanah, jujur, ikhlas bertunjangkan prinsip dan nilai Islam.

“Penghijrahan adalah suatu jihad dan orang-orang yang berhijrah di jalan Allah akan memperoleh kejayaan dan kemudahan-kemudahan hidup yang lebih baik,” titah Sultan Nazrin.

Baginda bertitah, cabaran yang semakin rencam dan rumit memerlukan perubahan minda serta budaya yang dapat disesuaikan mengikut tuntutan masa, namun tetap memenuhi nilai tauhid agar manusia tidak terpesong daripada tafsiran hidup sebenar.

Selain itu, Sultan Nazrin bertitah abad ke-21 yang menyaksikan pembangunan teknologi telah mengupayakan manusia merentasi dunia tanpa sempadan, masyarakat perlu melihat dunia dengan lensa lebih terbuka dan minda lebih optimis.

Baginda bertitah, umat Islam harus bersedia pada setiap masa untuk mendepani perubahan kerana ia merupakan ketetapan Allah SWT yang pasti berlaku, selain alam dan seisinya turut berubah, bahkan pendekatan, perspektif, wawasan, sistem, visi, misi, konsep, teori dan sebagainya akan terus berubah.

“Kerana itu, penghijrahan ialah suatu manifestasi tuntutan pembaharuan yang diperlukan seiring perubahan tamadun dan zaman,” titah Sultan Nazrin. – Bernama


Negara perlukan pemikiran peradaban falsafah baru

BANGI, 7 Zulhijjah 1444H, Isnin – Wacana Falsafah Kenegaraan membawa konsep unik kerana membincangkan isu melalui kerangka falsafah mendirikan negara dalam identiti nasional yang tersendiri.

Pengarah Pusat Kajian Pemikiran dan Peradaban Ummah (PEMIKIR), Ustaz Firdaus Zalani berkata, negara akan terus berada dalam kitaran masalah yang sama sekiranya masyarakat kekal dengan gaya perbahasan kenegaraan sedia ada.

Beliau berkata, satu jalan keluar bagi mengatasi masalah ini adalah mengangkat wacana kenegaraan dalam kerangka falsafah untuk pergi lebih jauh.

“Saya harapkan wacana ini memberi manfaat dan membuka ufuk perspektif yang berbeza kepada semua.

“Saya harapkan wacana seperti ini akan lebih banyak diperbahaskan, sama ada di kalangan masyarakat dan media.

“Mungkin juga di kalangan ilmuwan dan cendekiawan di dalam dunia akademik dan universiti,” katanya dalam sebuah video yang dikongsi pada akaun TikTok rasmi PEMIKIR.

Dalam pada itu, beliau menggesa agar wacana kenegaraan perlu memberi fokus terhadap pembangunan serta kemajuan negara, dan bukannya tertumpu kepada aspek dasar, polisi atau pertukaran pemimpin semata-mata.

Beliau berkata, wacana kenegaraan dengan kerangka falsafah membantu negara merancang pembangunan dan kemajuan dengan hala tuju yang jelas.

“Kita mempunyai satu gambaran yang tepat, apakah bentuknya, apakah landasannya, dan apakah makna dari segi definisinya, supaya akhirnya apabila kita membuat satu polisi atau dasar untuk menjayakan tujuan pembangunan dan kemajuan.

“Akhirnya kita dapat mendirikan negara kita ini dalam identiti nasional yang tersendiri, berbeza dengan identiti, atau kecelaruan dalam konsep kenegaraan Barat yang wujud pada hari ini,” katanya.

Sabtu lalu, Gerakan Islam Ikatan Muslimin Malaysia (ISMA) dan Pusat Kajian Pemikiran dan Peradaban Ummah (PEMIKIR) mengadakan Wacana Falsafah Kenegaraan yang julung kalinya diadakan di Bangi Resort, Hotel.

Wacana ini menghimpunkan kira-kira 250 para pemikir, sarjana dan tokoh-tokoh masyarakat yang berkongsi pandangan bagi memberi sumbangan idea untuk pembangunan ummah.


Rejim negara haram terus bertindak kejam roboh rumah Palestin

BETHLEHEM, 10 Rejab 1442H, Isnin – Rejim pengganas Israel hari ini bertindak biadab merobohkan sebuah rumah yang masih dalam pembinaan dan dua gudang pertanian di selatan Tebing Barat yang diduduki.

Datuk Bandar Taqou di tenggara Bethlehem, Tayseer Abu Miqreh berkata, rejim Zionis menyerang utara wilayah itu selain merobohkan rumah seluas 160 meter persegi, yang masih dalam fasa pembinaan dan dimiliki oleh penduduk tempatan.

Rejim Zionis memberi alasan kononnya pembinaan itu dibina tanpa permit.

Sementara itu, di bandar al-Khader, dekat selatan Bethlehem, rejim Zionis merobohkan dua bangsal pertanian yang dimiliki penduduk tempatan dengan alasan sama, kata seorang aktivis, Ahmad Salah kepada pemberita.

Dalam perkembangan lain, jentolak Israel pada hari ini, memusnahkan dua buah kedai milik penduduk Palestin di Sur Baher, dekat Baitulmaqdis Timur yang diduduki.

Pemilik kedai berkenaan, Mohammad Tarshan berkata, tindakan Israel itu dilakukan tanpa sebarang notis.

Beliau berkata, premisnya dibina lebih daripada 50 tahun lalu.

Sebelum ini, negara haram Israel pada Oktober lalu turut merobohkan bangunan dua tingkat yang dibina Tarshan atas alasan ia dibina tanpa izin.

Warga Palestin di Baitulmaqdis yang diduduki berkata, mereka terpaksa membina bangunan tanpa izin disebabkan Israel tidak pernah memberi permit kepada mereka.

Negara penjajah berpendapat tindakan itu adalah salah satu cara bagi mengusir penduduk Palestin sekali gus memberi peluang kepada mereka membina penempatan haram baharu. -Agensi


Razeef persoal alasan Hadi elak disiasat polis

BANGI, 17 Safar 1445H, Ahad – Timbalan Ketua Penerangan PKR, Razeef Rakimin mempersoalkan tindakan Tan Sri Abdul Hadi Awang yang didakwa cuba menipu bagi mengelakkan dirinya disiasat pihak polis.

Beliau berkata, pihaknya dimaklumkan polis telah menangguhkan janji temu untuk mengambil keterangan Presiden PAS itu semalam.

Ia berhubung kenyataan yang dipercayai mempertikaikan kuasa Lembaga Pengampunan dalam ceramahnya di markas PAS Bakri, Muar minggu lalu.

Razeef berkata, Ketua Polis Negara, Tan Sri Razarudin Husain memaklumkan, polis sepatutnya mengambil keterangan Abdul Hadi pada Sabtu, namun ditangguhkan kerana masalah kesihatan yang dialami beliau.

“Petang tadi (Sabtu), Abdul Hadi bersama empat Menteri Besar dari PAS serta Setiausaha Agungnya melakukan kunjungan ke kediaman Mahathir (Tun Dr Mahathir Mohamad).

“Adakah Abdul Hadi menipu polis bagi mengelak dari disiasat? Tindakan Abdul Hadi jelas dilihat cuba memperbodohkan pihak berkuasa.

“Sampai bila Abdul Hadi boleh terus menipu untuk mengelak dari disiasat pihak polis seolah-olah beliau akan mati esok hari,” katanya dalam kenyataan.

Justeru, Razeef berharap pihak polis tidak lagi tertipu dengan taktik lapuk Abdul Hadi yang didakwa cuba mengelak untuk disiasat.

Ini kerana dalam ucapan Abdul Hadi jelas mempertikai keputusan dibuat oleh Majlis Raja-Raja Melayu dan dilihat seperti menentang keputusan institusi diraja, katanya.

Terdahulu, Abdul Hadi dalam ceramah Perdana Perikatan Nasional (PN) Johor di Bakri dipercayai menyentuh bidang kuasa Lembaga Pengampunan dan mendakwa cara negara ini memberikan pengampunan kepada seseorang pesalah tidak sesuai ajaran Islam.


1,100 rakyat Israel buat surat terbuka gesa henti serang Gaza

TEL AVIV, 4 Rabiulakhir 1445H, Khamis – Lebih 1,100 rakyat Israel menyertai surat terbuka kepada masyarakat antarabangsa, bagi mendesak campur tangan negara lain dan Pertubuhan Bangsa-Bangsa Bersatu (PBB) untuk menghentikan pengeboman sewenang-wenangnya terhadap 2.3 juta penduduk di Semenanjung Gaza.

Surat menerusi kumpulan ‘Israel menentang aparteid’ itu turut menuntut pihak antarabangsa menghentikan pencerobohan tentera melalui darat yang didakwa membawa bencana lebih buruk di Gaza, termasuk persetujuan menukar tahanan penjara dan tebusan dengan segera.

Kumpulan berkenaan ditubuhkan pada 2021 melalui 1,500 petisyen besar-besaran, menggesa masyarakat antarabangsa untuk campur tangan terhadap serangan Israel ke atas Gaza ketika itu.

Minggu lalu, ahli kumpulan terbabit sekali lagi berkongsi seruan sama mendesak campur tangan 400 kedutaan asing dan diplomat di Israel serta PBB.

Salah seorang pengasas kumpulan menegaskan, menjadi saksi ratusan terbunuh dalam serangan udara Israel ke atas hospital Gaza.

“Kami mohon masyarakat antarabangsa menghentikan kerjasama dan sokongan untuk sebarang pembunuhan serta pemindahan awam selanjutnya.

“Kerajaan Israel menggunakan kematian orang awam untuk melaksanakan kempen pembunuhan beramai-ramai ke atas lelaki, wanita dan kanak-kanak Gaza dan mengabaikan seruan rakyat Israel untuk berhenti,” katanya yang juga jurucakap kumpulan itu.

Kumpulan itu mendakwa, mereka turut bersimpati dengan kehilangan banyak nyawa yang luar biasa di wilayah berkenaan, termasuk menggesa tekanan secara meluas terhadap kerajaan Tel Aviv untuk bersetuju menukar tahanan dan tebusan serta-merta.

Katanya, ini termasuk mewujudkan koridor kemanusiaan yang selamat untuk pasukan perubatan dan menyediakan bekalan elektrik serta bahan api, selain menggesa sokongan bagi menghentikan konflik yang membunuh ribuan nyawa dan memusnahkan masa depan rantau itu.- Agensi


23 maut, 140 cedera pertempuran di Tripoli

TRIPOLI, 30 Muharam, 1444H, Ahad – Pertempuran antara penyokong kerajaan saingan Libya mengorbankan sekurang-kurangnya 23 orang dan merosakkan enam hospital di Tripoli, mencetuskan kebimbangan krisis politik menjadi konflik bersenjata baharu yang besar.

Tembakan senjata dan letupan menggegarkan beberapa daerah di ibu negara hingga ke Sabtu, apabila kepulan asap dilihat dari bangunan yang rosak.

Dalam jumlah yang dikemaskini, Kementerian Kesihatan di Tripoli mengesahkan 23 orang terbunuh dan 140 cedera dalam pertempuran berkenaan.

Kementerian itu yang mengutuk jenayah perang berkata, sekurang-kurangnya enam hospital rosak dan ambulans tidak dapat sampai ke kawasan yang terjejas akibat pertempuran.

Dua pentadbiran yang bersaing untuk menguasai negara Afrika Utara itu dan sumber minyaknya yang luas – satu berpangkalan di ibu negara, satu lagi diluluskan oleh Parlimen di timur negara itu – saling menyalahi satu sama lain.

Misi Bantuan PBB di Libya menggesa pemberhentian segera permusuhan, memetik pertempuran bersenjata yang berterusan termasuk tembakan sederhana dan berat secara rambang di kawasan kejiranan penduduk awam.

Dalam satu kenyataan, Duta Amerika Syarikat (AS) ke Libya, Richard Norland berkata, Washington mengecam lonjakan keganasan dan menggesa gencatan senjata segera serta rundingan yang difasilitasi PBB antara pihak yang berkonflik.

Agensi berita Lana berkata, pelakon Mustafa Baraka terbunuh di salah satu kawasan kejiranan yang dilanda pertempuran, mencetuskan kemarahan dan perkabungan di media sosial. – Agensi


Idlib terima vaksin kolera pertama

BAB AL-HAWA, 28 Jamadilakhir 1444H, Sabtu – Kumpulan pertama bekalan vaksin taun dihantar ke kawasan yang dikuasai pembangkang di barat laut Syria yang dilanda perang, di mana penyakit itu merebak.

Dua trak penuh dengan bekalan vaksin memasuki wilayah Idlib Syria melalui persimpangan Bab Al-Hawa pada Khamis, menghubungkan Turkiye dengan kawasan di bawah kawalan kumpulan pemberontak, kata seorang wartawan AFP.

Menurut pegawai serantau dengan Tabung Kanak-kanak Pertubuhan Bangsa-bangsa Bersatu (UNICEF) – yang menguruskan penghantaran itu – Ammar Ammar, kira-kira 1.7 juta dos vaksin dihantar.

Katanya, UNICEF dan Pertubuhan Kesihatan Sedunia (WHO) berhasrat membeli vaksin untuk seluruh Syria.

Sementara itu, Ketua Kesihatan Idlib, Rifaat Al-Farhat berkata, ia adalah dos vaksin pertama dihantar ke wilayah itu sejak wabak tersebut bermula tahun lalu.

Meskipun pemacuan inokulasi akan bermula pada Mac, beliau memberi amaran bahawa dos tidak mencukupi untuk kira-kira tiga juta penduduk wilayah berkenaan.

Kira-kira 1.1 juta yang lain tinggal di kawasan utara Idlib yang juga tidak berada di bawah kawalan rejim Presiden Bashar Assad.

Pada November lalu, dua juta dos vaksin telah dihantar ke kawasan yang dikuasai kerajaan.

Menurut PBB, wabak yang melanda Syria telah membunuh 100 orang sejak akhir Ogos dan 77,561 kes disahkan telah didaftar di seluruh negara menjelang 7 Januari.

Pihak berkuasa di Idlib berkata, mereka telah mendaftarkan 38,000 kes, 6,000 daripadanya pada Januari sahaja.

Seramai 20 orang maut akibat penyakit taun di wilayah yang dikuasai pemberontak sementara rejim Syria melaporkan 1,634 kes dan 49 kematian di kawasan di bawah kawalannya. – Agensi


Mangsa banjir di Sabah meningkat kepada 287

KOTA KINABALU, 18 Safar 1442H, Selasa – Jumlah mangsa banjir di tiga daerah di negeri ini meningkat kepada 287 orang daripada 86 keluarga pagi ini, dan satu lagi pusat pemindahan banjir (PPB) dibuka menjadikan keseluruhan enam pusat pemindahan setakat hari ini.

Jabatan Kebajikan Masyarakat menerusi aplikasi InfoBencana memaklumkan, satu lagi PPB dibuka di Kota Belud iaitu Sekolah Menengah Agama Tun Said yang menempatkan tujuh mangsa.

Jumlah mangsa di tiga lagi pusat pemindahan banjir di daerah itu tidak berubah sejak malam tadi, iaitu Dewan Masyarakat Tun Said masih menempatkan 131 mangsa, Dewan Sekolah Kebangsaan Pekan Kota Belud (60 mangsa) dan Dewan Muhibbah Tombol (sembilan mangsa).

Di Tuaran, mangsa banjir yang ditempatkan di Dewan Seri Sulaman meningkat kepada 77 orang berbanding 10 orang malam tadi manakala di Dewan Masyarakat Menggatal di sini kekal dengan tiga mangsa.

Kesemua mangsa banjir itu melibatkan 32 kampung dan beberapa laluan juga tidak dapat dilalui oleh semua kenderaan antaranya Jalan Kampung Bobot, Jalan Siasai Tamu dan Jalan Kampung Linau.

Setakat 8.40 malam tadi, seramai 213 mangsa banjir daripada 64 keluarga dipindahkan ke lima PPB di sekitar negeri ini.

Semalam, Jabatan Meteorologi Malaysia (MetMalaysia) mengeluarkan notis amaran cuaca buruk di beberapa daerah di Sabah sehingga hari ini manakala pagi ini, cuaca mendung di Kota Kinabalu. – Bernama


Serah kembali kuasa pada Agong jika PM sudah tiada majoriti

BANGI, 8 Rabiulawal 1442H, Ahad – Jika Tan Sri Muhyiddin Yassin sudah tidak mempunyai majoriti atau mengalami gangguan politik yang gila kuasa, beliau sepatutnya menyerahkan semula kuasa kepada Yang Di-Pertuan Agong, bukannya mencadangkan ‘darurat’.

Naib Pengerusi Pertubuhan Pembela-Pembela Islam (PEMBELA), Mohd Nor Izzat Mohd Johari berkata, sekiranya darurat yang diusulkan Perdana Menteri hanya kerana keselamatan kesihatan, sepatutnya dilaksanakan sahaja Perintah Kawalan Pergerakan (PKP).

“Tetapi, jika laksanakan darurat politik, tidak setuju. Jika kerajaan lantikan Yang di-Pertuan Agong, sudah tidak mampu mentadbir, serahkan semula kepada Agong, bukannya usulkan darurat,” katanya kepada Ismaweb.net.

Sekiranya Agong mengambil alih tampuk pentadbiran kerajaan Malaysia semula daripada kerajaan lantikan sedia ada, Baginda sudah boleh mentadbir kerajaan Malaysia tanpa campur tangan politik.

Noor Izzat atau lebih dikenali sebagai Cikgu Izzat berkata, untuk menguruskan bencana wabak COVID-19, Agong sudah mempunyai Ketua Pengarah Kesihatan terbaik dunia, Tan Sri Dr Noor Hisham dan pasukannya.

Manakala, untuk urusan kewangan negara pula, Baginda sudah mempunyai Menteri Kewangan terbaik dan telus, Tengku Zafrul Tengku Abdul Aziz dan pasukannya.

“Jika ingin menguruskan pelaburan dan ekonomi negara, Agong sudah ada Menteri Usahawan yang terbaik menteri Wan Junaidi Tuanku Jaafar, seorang Menteri yang terus fokus membantu usahawan dan koperasi.

“Jika mahu memastikan keselamatan negara, Agong sudah mempunyai Menteri Pertahanan yang bijak merangka strategi dan boleh bekerjasama dengan Panglima Angkatan Tentera.

“Untuk memastikan keharmonian dan penguatkuasaan, Agong boleh melantik Datuk Ayob Khan sebagai Ketua Polis Negara, di atas kewibawaan dan mempunyai tahap integriti yang tinggi,” katanya.

Justeru, beliau berkata, Agong mempunyai kuasa untuk menguruskan pentadbiran kerajaan Malaysia tanpa perlu ahli politik yang berkepentingan mahu merebut, memegang kuasa untuk kepartian.

Sehubungan itu, jika darurat yang diusulkan adalah tujuan ‘langkah politik’, beliau berpandangan bahawa Muhyiddin sedang ‘menyalahgunakan kuasa’ yang telah diamanahkan oleh Agong.

“Sekali lagi saya ulang, jika Muhyiddin sudah merasakan tiada majoriti lagi, Muhyiddin wajar menyerahkan kembali amanah kepada Agong. Bukannya usulkan darurat kepada Agong,” katanya.


Rejim Zionis serbu, tangkap 14 rakyat Palestin termasuk kanak-kanak

RAMALLAH, 5 Rabiulawal 1442H, Khamis – Rejim pengganas Israel menangkap 14 rakyat Palestin, termasuk sekurang-kurangnya seorang kanak-kanak dalam serbuan yang dilakukan malam tadi di wilayah Tebing Barat dijajah, lapor Kelab Tahanan Palestin (PPS).

Menurut PPS, sekurang-kurangnya empat penduduk Palestin ditahan ketika tentera Israel menyerbu dan menggeledah rumah mereka di Timur Baitulmaqdis yang diduduki.

Turut ditahan adalah seorang remaja berusia 15 tahun dari kawasan Isawiyeh.

Di Bethelehem, pasukan Israel menyerbu masuk ke kem pelarian Dheisha di selatan bandar itu, dan menangkap empat yang lain termasuk seorang lelaki berusia 42 tahun.

Serangan yang sama turut dilakukan di kem pelarian Qalandia di utara Baitulmaqdis, Hebron dan juga Nablus.

Agensi berita Wafa berkata, serbuan rejim itu mencetuskan pertempuran dengan penduduk tempatan, di mana tentera Israel melepaskan tembakan ke atas penunjuk perasaan.

Bagaimanapun, tiada kecederaan dilaporkan.

Tentera Israel sering melakukan penangkapan di seluruh Tebing Barat, termasuk di Baitulmaqdis dengan alasan kononnya mengesan individu yang dikehendaki.

Bagaimanapun, kebanyakan siri penangkapan rejim pengganas itu menyasarkan golongan kanak-kanak yang tinggal di Baitulmaqdis, kata PPS.

PPS merekodkan penangkapan lebih daripada 3,000 orang Palestin sejak awal tahun ini sehingga akhir Ogos lalu. – Agensi


Tangkap pemberi rasuah, kedaulatan lebih penting daripada kepentingan parti

BANGI, 18 Muharram 1442H, Ahad – Isu pencerobohan tanah-tanah kerajaan adalah isu besar dan menjejaskan kedaulatan negara.

Pihak berwajib termasuk kementerian dan pihak berkuasa sewajarnya menyambut isu ini dengan bersungguh-sungguh dan tidak hanya mengharapkan pertubuhan bukan kerajaan (NGO) serta masyarakat setempat semata-mata untuk bersuara.

Presiden gerakan Islam, Ikatan Muslimin Malaysia (ISMA), Haji Aminuddin Yahaha menegaskan, selain itu, usah biarkan hanya pemuda parti-parti politik sahaja yang berdemonstrasi.

Ini kerana, kata beliau, rakyat sebenarnya mahu melihat pimpinan parti politik sendiri yang turun dan mempertahankan tanah-tanah tersebut.

“… tetapi malangnya ianya tidak berlaku. Lihat sahaja MCA dan DAP di mana pimpinan parti sendiri yang bersungguh-sungguh membela para penceroboh.

“Apa yang paling penting ialah, rakyat mengharapkan supaya bukan sahaja penerima-penerima rasuah dikenakan tindakan tetapi yang paling penting ialah pemberi rasuah mesti dikenakan tindakan yang berat,” katanya dalam satu kenyataan, hari ini.

Haji Aminuddin berkata, rakyat dan NGO-NGO perlu menjadi semak dan imbang yang kuat untuk mengimbangi tindak-tanduk pemain politik yang terlalu suka berpolitik sehingga sanggup mengorbankan pelbagai perkara.

Beliau berharap agar tiada sebarang rundingan lanjut di belakang tabir kerana pertimbangan atau ‘seni’ politik.

Lebih-lebih lagi, parti kerajaan sendiri, iaitu MCA telah menubuhkan satu jawatankuasa khas membela penceroboh tersebut, katanya.

“Kita semua tahu (dan sering pejam sebelah mata) bahawa mereka ini kuat melobi dan mengugut atas nama undi.

“Rakyat sudah tidak tahan dan muak dengan tindakan-tindakan kerajaan dan parti-parti Melayu yang sering berkompromi atas sebab-sebab kepentingan politik parti.

“Apakah kepentingan politik parti anda lebih penting dari kedaulatan negara dan rakyat?,” soalnya.

Sehubungan itu, pemimpin atasan digesa untuk segera bertindak sebelum semua tanah kerajaan disapu bersih oleh pemberi-pemberi rasuah dan para pengkhianat negara.

“Ayuh, bukalah mata!,” tegasnya.

Suruhanjaya Pencegahan Rasuah Malaysia (SPRM) sedang mengumpul maklumat berhubung isu pencerobohan tanah kerajaan negeri Pahang yang dijadikan ladang durian secara haram di Raub.

Ketua Pesuruhjaya SPRM, Datuk Seri Azam Baki berkata, beliau sudah mengarahkan SPRM Pahang mengadakan pertemuan segera dengan beberapa pihak bagi mendapatkan maklumat lanjut mengenai isu itu.

Katanya, pertemuan dengan Pejabat Setiausaha Kerajaan Negeri Pahang serta Pejabat Tanah dan Galian Pahang itu penting bagi memastikan maklumat tepat diperoleh sebelum siasatan lanjut dijalankan.

“Saya juga sudah mengarahkan SPRM Pahang untuk mengadakan kerjasama dengan beberapa pihak berkuasa negeri yang pada ketika ini turut menyiasat isu pencerobohan tanah berkenaan,” katanya.


Demi integriti, ahli politik perlu isytihar harta

BANGI, 11 Rabiulakhir 1444H, Ahad – Ahli politik tidak perlu takut untuk mengisytiharkan harta sekiranya tidak melakukan sebarang kesalahan.

Presiden Persatuan Pemeriksaan Penipuan Bertauliah Malaysia, Datuk Seri Akhbar Satar berkata, pasti ada sesuatu sehingga menyebabkan ahli politik enggan mengisytiharkan yang cuba disembunyikan daripada pengetahuan pihak berkuasa dan masyarakat.

“Tindakan mengisytiharkan harta sebelum bertanding, dan lebih baik lagi selepas memegang jawatan, dan ia jelas mencerminkan ketelusan dan integriti ahli politik.

“Kebanyakan ahli politik kita tak mahu isytihar sebab ‘ada udang di sebalik batu’, sebab kalau sudah jadi ahli politik selama berpuluh tahun, sukar untuk jelaskan harta berkenaan,” katanya.

Bahkan, katanya, menjadi tanggungjawab kepada ahli politik untuk mengisytiharkan semua harta sekali gus membuktikan dirinya bebas daripada melakukan sebarang penyelewengan.

“Saya rasa ini patut dilakukan oleh semua calon, hendaklah tunjukkan kepada masyarakat bahawa tidak salah jika kekayaan itu dimiliki tanpa terlibat dengan rasuah,” katanya.

Akhbar berkata, setiap ahli politik perlu tampil berani mengakui kekayaan mereka yang boleh memberi jaminan untuk membantu rakyat.

Tambahnya, ahli politik perlu berani mengakui memiliki wang yang banyak dan kemudian kekayaan itu seharusnya dimanfaatkan membantu mensejahterakan kehidupan rakyat yang memilihnya.

Sebelum ini, Naib Presiden BERJASA, Ir Ts Muhammad Lukman Al Hakim menyuarakan saranan supaya semua ahli politik tidak kira muka baharu ataupun lama, yang  bertanding pada Pilihan Raya Umum Ke-15 (PRU15) wajar tampil mengisytiharkan harta secara sukarela.


PAS, UMNO Terengganu tak mungkin bertembung: Dr Mohd Zuhdi

KUALA TERENGGANU, 10 Syaaban 1442H, Rabu – Pertembungan di antara PAS dan UMNO di Terengganu hampir pasti tidak akan berlaku – dengan kehendak Allah SWT, sekiranya usaha memperkasakan Muafakat Nasional (MN) diteruskan, kata Ahli Jawatankuasa Kerja PAS Pusat, Dr Mohd Zuhdi Marsuki.

Beliau berkata, pendukung PAS dan UMNO di seluruh negara tidak perlu bimbang dengan perkembangan semasa MN pada masa kini.

Beliau berkata demikian mengulas video ucapan Presiden UMNO dan Ketua Pemuda UMNO kepada jentera parti mereka di Terengganu yang tular sehingga menimbulkan keresahan kedua-dua pendukung PAS dan UMNO.

“Penularan ucapan kedua-dua pemimpin UMNO ini telah dipergunakan oleh pihak-pihak tertentu untuk mengganggu gugat hubungan kedua-dua parti di dalam MN.

“Setelah saya meneliti ucapan kedua-dua pemimpin UMNO ini, saya boleh menyimpulkan bahawa ucapan kedua-dua mereka hanyalah bersifat hipotetikal.

“Mereka hanya membuat andaian sekiranya hubungan PAS dan UMNO di dalam MN terputus di tengah jalan sebelum Pilihan Raya Umum ke-15 (PRU15), maka tidak dielakkan pertembungan antara PAS dan UMNO akan berlaku,” katanya dalam satu kenyataan.

Bagaimanapun, Dr Mohd Zuhdi berkata, realiti sebenar adalah hubungan PAS dan UMNO di dalam MN semakin kukuh.

Malah, katanya, Ketua Pemuda UMNO, Datuk Dr Asyraf Wajdi Dusuki sendiri sebenarnya berada di dalam ‘task force’ bersamanya serta beberapa pimpinan PAS dan UMNO lain, yang dipertanggungjawabkan untuk merancang agenda untuk memperkasa MN.

“Oleh yang demikian saya amat yakin UMNO konsisten mendukung agenda penyatuan ummah yang menjadi teras MN.

“Sehubungan dengan itu, saya menyeru seluruh pendukung PAS dan UMNO supaya terus memperkukuhkan agenda penyatuan ummah terutama ketika umat Islam berada di ambang bulan Ramadan yang akan menjelang tidak beberapa lama lagi.

“Marilah kira menjadikan masa mendatang ini untuk kita mencipta satu masa depan Islam yang gemilang untuk kesejahteraan Malaysia,” katanya.


Hina Agong: Polis siasat Instagram ‘Bukan_Bang_Jago’

BANGI, 16 Jamadilawal 1442H, Khamis – Polis sedang menjalankan siasatan terhadap individu menghina Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Siasatan dijalankan selepas polis menerima laporan kes pemilik akaun Instagram ‘Bukan_Bang_Jago’ yang disyaki menghina Yang di-Pertuan Agong, lagu kebangsaan dan bendera Malaysia.

Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, pemilik akaun media sosial itu didakwa memuat naik beberapa gambar diubah suai membabitkan wajah Seri Paduka, lirik lagu Negaraku dan bendera Malaysia yang dimasukkan simbol komunis.

“Siasatan sedang dijalankan Unit Siasatan Jenayah Terkelas (USJT), Bahagian Pendakwaan dan Undang-Undang (D5), JSJ Bukit Aman.

“Kes disiasat mengikut Seksyen 4(1) Akta Hasutan 1948 serta Seksyen 233 Akta Komunikasi dan Multimedia 1998,” katanya dalam satu kenyataan, hari ini.

Menerusi kenyataan sama, beliau menggesa orang ramai supaya menjadi pengguna media sosial yang bijak, berhemah dan tidak menggunakan platform itu secara boleh mendatangkan kegusaran serta mengganggu-gugat keharmonian negara.

Katanya, tindakan tegas tanpa kompromi akan diambil terhadap mana-mana individu sengaja mengancam ketenteraman dan keselamatan awam.


Pesakit perlu organ meningkat berbanding penderma

BANGI, 11 Safar 1444H, Khamis – Bilangan pesakit yang memerlukan pemindahan organ semakin meningkat setiap tahun, namun jumlah pengikrar yang menderma masih rendah.

Oleh itu, Kementerian Kesihatan (KKM) mengajak orang ramai untuk mendaftar sebagai penderma organ dengan menggunakan ciri terbaharu di aplikasi MySejahtera bagi membantu mereka yang memerlukan.

Kementerian dalam kenyataan itu berkata, orang ramai boleh mendaftarkan diri di Ikrar Derma Organ di aplikasi MySejahtera bermula 6 September.

Bagaimanapun, pengguna aplikasi itu perlu mengemaskini MySejahtera sebelum mendaftar masuk ke Ikrar Derma Organ.

Setelah pendaftaran berjaya dilakukan, mereka akan menerima kad digital sebagai tanda telah menjadi penderma organ yang sah.

“Layari laman sesawang Derma Organ di dermaorgan.gov.my untuk maklumat lanjut berkenaan Program Derma Organ ini.


Seorang lagi lelaki Rohingya didakwa rogol remaja tempatan bawah umur

KUALA LUMPUR, 27 Rabiulawal 1442H, Jumaat – Seorang lagi lelaki Rohingya dihadapkan ke Mahkamah Sesyen Ampang di sini hari ini atas pertuduhan merogol seorang remaja perempuan tempatan berumur 15 tahun, bulan lepas.

Mohammad Hassan Mohammad Rafik, 24, pengawal keselamatan, mengaku tidak bersalah selepas pertuduhan dibacakan terhadapnya di hadapan Hakim Suzana Hussin.

Tertuduh didakwa melakukan kesalahan itu terhadap mangsa yang juga kenalannya di sebuah rumah di Ampang, pada 10 malam, 30 Oktober lalu, mengikut Seksyen 376 (1) Kanun Keseksaan yang memperuntukkan hukuman penjara maksimum 20 tahun dan sebat, jika sabit kesalahan.

Pendakwaan dijalankan Timbalan Pendakwa Raya, Irna Julieza Maaras.

Tertuduh yang diwakili peguam T Harpal Singh berkata, anak guamnya adalah pemegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) dan beliau memohon Mohammad Hassan dibenar diikat jamin kerana tuduhan hari ini adalah yang pertama dihadapinya.

Suzana tidak membenarkan tertuduh diikat jamin dan menetapkan 28 Disember ini untuk sebutan semula kes.

Semalam, di mahkamah Ampang, dua rakannya Mohammed Karim Mohammad, 20, dan seorang remaja lelaki berumur 17 tahun mengaku tidak bersalah atas pertuduhan merogol remaja itu di Pandan Indah di sini, pada September, Ogos dan Oktober lalu.

Mahkamah tidak membenarkan kedua-dua mereka diikat jamin.

Seorang lagi rakan mereka yang berdepan pertuduhan sama akan didakwa pada 28 Disember ini. – Bernama


Bekas menteri Algeria dipenjara 10 tahun kerana jenayah rasuah

ALGIERS, 9 Jamadilawal 1444H, Ahad – Mahkamah Sidi M’Hamed di Algiers menjatuhkan hukuman penjara 10 tahun dan denda satu juta dinar Algeria (kira-kira RM 31,756) terhadap bekas Menteri Sumber Air, Arezki Berraki.

Hukuman itu adalah sabitan pertama terhadap menteri yang berkhidmat dalam kerajaan Presiden, Abdelmadjid Tebboune.

Dalam kes sama, bekas Ketua Setiausaha Kementerian Sumber Air, Mustafa Karim Rahyal yang rapat dengan bekas Perdana Menteri, Abdelmalek Sellal menerima hukuman yang sama.

Begitu juga, bekas Pengarah Agensi Kebangsaan Empangan dan Pemindahan (ANBT), Qali Abdel Nasser, yang merupakan buruan di luar negara, turut disabitkan kesalahan, dengan kelulusan waran tangkap antarabangsa terhadapnya.

Sebelum ini, pada Jun 2021, Berraki telah ditahan reman selepas dia didakwa atas tuduhan rasuah yang dikaitkan dengan projek dalam sektor sumber air.

Berraki berkhidmat dalam kerajaan pertama Abdelaziz Djerad, dilantik oleh Tebboune selepas memegang jawatan pada Disember 2019.

Beliau kemudiannya dipecat selepas rombakan kerajaan pada Februari 2021. – Agensi


Krisis Sudan: Kedutaan pindah rakyat kita ke lokasi selamat

BANGI, 30 Ramadan 1444H, Jumaat – Pegawai Kedutaan Besar Malaysia di Khartoum telah memindahkan dua rakyat kita ke lokasi lebih selamat.

Dalam operasi itu, dua warga Kanada, seorang rakyat Amerika Syarikat dan dua dari United Kingdom (UK) juga dibawa keluar.

Menteri Luar Negeri, Datuk Seri Dr Zambry Abd Kadir berkata, operasi pemindahan itu dilakukan setelah membuat penilaian mendalam dan dengan mandat daripada Pasukan Khas Wisma Putra.

“Walaupun operasi ini amat berisiko tinggi, ia perlu dilaksanakan bagi menjamin keselamatan rakyat Malaysia yang memerlukan bantuan.

“Operasi pemindahan sebagai langkah persediaan Kedutaan Besar negara mengumpul rakyat Malaysia di satu lokasi yang selamat bagi proses pemindahan keluar dari Khartoum kelak,” katanya dalam kenyataan, hari ini.

Mengulas lanjut, Zambry berkata, situasi di Sudan semakin kompleks dan berubah setiap masa dengan kedua-dua pihak yang bertelagah masih meneruskan pertempuran.

“Gencatan senjata yang diusulkan beberapa kali oleh Pertubuhan Bangsa-Bangsa Bersatu (PBB), Kesatuan Afrika (AU), Pertubuhan Kerjasama Islam (OIC) dan Amerika Syarikat langsung tidak dipatuhi mereka,” katanya.

Beliau meminta rakyat Malaysia memohon kepada Yang Maha Esa untuk menjaga dan melindungi keselamatan rakyat kita di Sudan dan operasi membawa mereka pulang ke tanah air dipermudahkan-Nya.

Terdahulu, pasukan separa tentera Rapid Support Forces (RSF) Sudan mengumumkan gencatan senjata selama 72 jam sempena Aidilfitri bermula Jumaat.


Darurat: Khairuddin gagal rujuk persoalan undang-undang ke Mahkamah Persekutuan

KUALA LUMPUR, 12 Zulkaedah 1442H, Rabu  – Mahkamah Tinggi di sini hari ini menolak permohonan bekas penyelaras Parlimen Jasin Datuk Seri Khairuddin Abu Hassan untuk merujuk empat persoalan undang-undang, berkenaan keabsahan Perdana Menteri Tan Sri Muhyiddin Yassin menasihati Yang di-Pertuan Agong berhubung pengisytiharan Proklamasi Darurat, ke Mahkamah Persekutuan.

Persoalan undang-undang itu antara permohonan Khairuddin dalam saman pemulanya terhadap Muhyiddin dan kerajaan selaku defendan bagi mencabar tindakan perdana menteri itu menasihati Yang di-Pertuan Agong berhubung pengisytiharan Proklamasi Darurat bagi mengekang penularan COVID-19.

Peguam Muhammad Rafique Rashid Ali yang mewakili Khairuddin selaku plaintif ketika dihubungi pemberita berkata, Hakim Datuk Noorin Badaruddin menolak permohonan itu tanpa perintah kos selepas mendengar hujahan kedua-dua pihak semasa prosiding dalam talian hari ini menerusi aplikasi Zoom.

“Mahkamah juga menetapkan 24 Ogos ini untuk pendengaran permohonan kedua-dua defendan untuk membatalkan saman pemula itu,” katanya yang turut memaklumkan prosiding itu turut disertai Peguam Kanan Persekutuan Suzana Atan dan S Narkunavathy.

Berdasarkan salinan hujahan bertulis plaintif (Khairuddin), beliau antaranya menghujahkan bahawa keempat-empat persoalan keperlembagaan itu adalah kabur yang mewajarkan satu penentuan secara jelas oleh Mahkamah Persekutuan.

Muhyiddin dan kerajaan menerusi penghujahan bertulis menegaskan semua mahkamah mempunyai kuasa untuk menafsir perlembagaan serta bagi menentukan isu perlembagaan, dan Mahkamah Tinggi patut menentukan isu seperti itu terlebih dahulu.

Pada 12 Januari lepas, Istana Negara telah mengeluarkan kenyataan bahawa Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memberi perkenan Pengisytiharan Proklamasi Darurat dilaksanakan sehingga 1 Ogos 2021 sebagai langkah proaktif membendung wabak COVID-19.

Muhyiddin, pada hari sama, menjelaskan bahawa Jemaah Menteri telah menasihati Yang di-Pertuan Agong untuk mengeluarkan proklamasi darurat bagi seluruh negara mengikut Perkara 150 (1) Perlembagaan Persekutuan.

Antara lain, Perkara 150 (1) memperuntukkan bahawa Yang di-Pertuan Agong boleh mengisytiharkan darurat jika baginda berpuas hati suatu darurat besar sedang berlaku menyebabkan keselamatan atau kehidupan ekonomi atau ketenteraman awam dalam Persekutuan terancam. -Bernama


Polis nafi PKPD seluruh Selangor mulai hari ini

SHAH ALAM, 26 Rabiulakhir 1442H, Sabtu – Polis Selangor menafikan bahawa Perintah Kawalan Pergerakan Diperketatkan (PKPD) akan dilaksanakan di seluruh Selangor mulai hari ini seperti yang ditularkan di media sosial.

Ketua Polis Selangor Datuk Noor Azam Jamaludin berkata kenyataan berkenaan tidak benar dan menasihati orang ramai untuk bertenang dan tidak mudah mempercayai serta terpengaruh dengan berita yang disebarkan oleh pihak tidak bertanggungjawab.

“Polis Kontinjen Selangor telah mengesan berita palsu yang ditularkan melalui media sosial, berita yang berlatarbelakangkan siaran berita televisyen tempatan itu tertulis “PKPD di Selangor serta-merta, mulai 12 Dis 2020 dan semua pintu masuk dan keluar Selangor,” katanya dalam kenyataan hari ini.

Noor Azam berkata orang ramai dinasihatkan agar tidak membuat sebarang perkongsian atau menyebarkan berita dari sumber yang tidak sahih.

“Perbuatan penyebaran berkenaan boleh menyebabkan kegusaran dalam kalangan masyarakat dan mengugat ketenteraman awam,” katanya. – Bernama


COVID-19: Tempahan awal vaksin selepas dapat kelulusan KKM

SEREMBAN, 21 Rabiulawal 1442H, Sabtu – Kerajaan akan mula membuat tempahan awal vaksin COVID-19 menerusi peruntukan berjumlah lebih RM3 bilion dalam Belanjawan 2021, kata Menteri Sains, Teknologi dan Inovasi Khairy Jamaluddin.

Beliau berkata pihaknya yakin peruntukan itu mencukupi bagi membuat tempahan awal vaksin berkenaan yang dianggarkan diperoleh suku pertama tahun depan selepas mendapat kelulusan Kementerian Kesihatan Malaysia (KKM).

“Kita akan mula buat tempahan awal kepada vaksin yang sedang dibangunkan itu. Saya jangka dalam tempoh sebulan dua ini kita akan dapatkan maklumat keberkesanan vaksin itu daripada KKM,” katanya kepada pemberita selepas meninjau kawasan terjejas banjir di sini, hari ini.

Khairy merupakan Pengerusi Bersama Jawatankuasa Jaminan Akses Vaksin COVID-19.

Menteri Kewangan Tengku Datuk Seri Zafrul Tengku Abdul Aziz sewaktu membentangkan Belanjawan 2021 semalam berkata kerajaan komited mendapatkan sumber vaksin COVID-19 antaranya melalui penyertaan Program COVID-19 Vaccine Global Access (COVAX) dengan jangkaan kos bekalan vaksin melebihi RM3 billion.

Dalam pada itu, Khairy yang juga Ahli Parlimen Rembau menyifatkan peruntukan RM400 juta untuk penyelidikan dan pembangunan bagi menyokong perkembangan sains dan teknologi adalah penting untuk mengkomersialkan produk ciptaan negara dan teknologi tempatan.

“Kita tak mahu hanya bergantung kepada teknologi luar negara yang mana melibatkan kos pembelian yang agak tinggi, jadi dengan adanya dana yang besar ini, ia akan ditumpukan pada penyelidikan produk dan teknologi dalam negara,” katanya.

Sementara itu, Khairy yang juga Pengerusi Majlis Tindakan Pembangunan Negeri Sembilan berkata pihaknya akan menyalurkan anggaran peruntukan berjumlah RM500,000 untuk membaik pulih jalan yang terputus dan membina semula tebing sungai Kampung Kuala Sawah yang runtuh susulan banjir pada Rabu lepas.

Sungai berkenaan turut menghubungkan beberapa kawasan termasuklah Kampung Stesen, Kampung Pasir, dan Pekan Kuala Sawah, dekat sini. – Bernama


Yang Dipertua Negeri Sabah setuju lantik Hajiji Ketua Menteri

KOTA KINABALU, 10 Safar 1442H, Isnin – Yang Dipertua Negeri Sabah, Tun Juhar Mahiruddin hari ini bersetuju, melantik Pengerusi Perikatan Nasional (PN) Sabah, Datuk Hajiji Noor sebagai Ketua Menteri Sabah yang baharu.

“Saya ucap tahniah kepada Datuk Hajiji dan saya persetujui sebagai Ketua Menteri yang baharu, untuk mengangkat sumpah pada esok hari,” katanya di sini hari ini.

Beliau berkata demikian ketika menyampaikan surat jemputan Istiadat Angkat Sumpah Jawatan Ketua Menteri Sabah Ke-16 kepada Hajiji, di Istana Negeri di sini.

Sejurus selesai penyampaian surat jemputan itu, Hajiji turut menghadiri raptai Istiadat Angkat Sumpah yang dijadual berlangsung di Dewan Istiadat Istana Negeri, pada pukul 10 pagi, esok.

Gabungan Rakyat Sabah (GRS) hari ini sebulat suara menamakan Hajiji, yang juga Ahli Dewan Undangan Negeri Sulaman, sebagai calon Ketua Menteri Sabah yang baharu.

GRS memperoleh majoriti mudah untuk mengambil alih tampuk pimpinan kerajaan negeri daripada Parti Warisan Sabah (Warisan), pada Pilihan Raya Negeri Sabah ke-16 apabila memperoleh 38 daripada keseluruhan 73 kerusi DUN negeri ini.

Sementara itu ketika ditemui pemberita selepas penerimaan surat itu, Hajiji berkata beliau akan menunaikan tanggungjawab sebaik mungkin, bagi memenuhi mandat yang diterima daripada rakyat Sabah.

“Terima kasih kepada Tuan Yang Terutama Tun (Juhar) kerana beliau telah menjemput saya untuk menerima surat pelantikan sebagai Ketua Menteri Negeri Sabah…esok saya telah dimaklumkan saya (angkat sumpah) dan timbalan-timbalan ketua menteri dahulu,” katanya. – Bernama


UNRWA terima dana tambahan bantu jutaan pelarian Palestin

RAMALLAH, 28 Safar 1445H, Khamis – Setiausaha Luar United Kingdom (UK), James Cleverly mengumumkan dana tambahan kepada Agensi Bantuan dan Kerja Pertubuhan Bangsa-Bangsa Bersatu bagi Pelarian Palestin (UNRWA) ketika membuat lawatan ke Jalazon berhampiran Ramallah.

Dalam lawatan berkenaan, Pesuruhjaya Agung UNRWA, Philippe Lazzarini memberi taklimat kepada James mengenai isu perlindungan utama yang dihadapi pelarian Palestin di kem, bahagian lain Tebing Barat serta tugas dan peranan agensi berkenaan, termasuk mengenai perkhidmatan utama seperti pendidikan dan kesihatan.

Cleverly juga turut diberi peluang bertemu dengan pelajar-pelajar Palestin sambil menerangkan peranan mereka di sekolah dan dengan masyarakat tempatan.

“Dalam lawatan saya ke kem pelarian Jalazone hari ini, saya telah melihat sendiri kerja UNRWA yang menyokong pelarian Palestin di Tebing Barat.

“Pembiayaan ini diyakini membantu menyokong jutaan pelarian Palestin di seluruh rantau ini terutama melibatkan kesihatan dan pendidikan,” kata Setiausaha Luar itu.

Bulan lalu, UNRWA menerima GBP 10 juta (AS$12.74 juta) dari UK bagi tujuan perkhidmatan asas dan gaji untuk pekerja dan kakitangan barisan hadapan.

Lazzarini menghargai pembiayaan tambahan yang disediakan kepada anak-anak Palestin yang sangat memerlukan bantuan demi meneruskan kehidupan.

“Saya berterima kasih atas pembiayaan tambahan ini, ia sekali gus boleh mengeratkan semula hubungan rapat selama beberapa dekad antara UK dan UNRWA,” katanya. – Agensi


Kes denggi, HFMD meningkat

PUTRAJAYA, 4 Syawal 1443H, Khamis – Kes denggi dalam negara dilaporkan meningkat daripada 967 kes pada Minggu Epid (ME) 16/2022 kepada 1,021 kes pada ME 17/2022, kata Ketua Pengarah Kesihatan Tan Sri Dr Noor Hisham Abdullah.

Beliau berkata peningkatan sebanyak 54 kes atau 5.6 peratus itu direkodkan antara 24 hingga 30 April lepas (ME 17/2022), menjadikan jumlah kumulatif kes denggi setakat ini adalah 12,942 kes, berbanding 9,270 kes bagi tempoh sama pada 2021.

“Jumlah kumulatif kematian akibat denggi hingga ME 17/2022 adalah tujuh,” katanya dalam kenyataan hari ini.

Dalam pada itu, Dr Noor Hisham berkata Kementerian Kesihatan (KKM) mendapati terdapat peningkatan ketara kes penyakit tangan, kaki dan mulut (HFMD) dalam negara, dengan 22,463 kes dilaporkan di seluruh negara hingga ME 17/2022.

Beliau berkata angka tersebut menunjukkan peningkatan 12.8 kali ganda berbanding ME sama pada 2021 iaitu hanya mencatatkan 1,752 kes sahaja.

Dr Noor Hisham berkata HFMD secara majoriti menjangkiti kanak-kanak berumur 0 hingga enam tahun iaitu dengan 21,508 kes, diikuti 729 kes melibatkan kumpulan umur tujuh hingga 12 tahun dan selebihnya berlaku dalam lingkungan umur lebih 12 tahun.

HFMD adalah penyakit akibat jangkitan virus, khususnya daripada jenis Coxsackie A16 dan Enterovirus 71 (E71), yang menular menerusi sentuhan langsung dengan cecair hidung, air liur, lepuh dan najis penghidapnya.

Katanya, hingga ME 17/2022 sebanyak 767 wabak HFMD dilaporkan dengan Wilayah Persekutuan Kuala Lumpur dan Putrajaya, Selangor serta Perak merekodkan kejadian wabak tertinggi.

Bagi membendung wabak denggi, beliau menasihatkan orang ramai supaya memastikan rumah kediaman bebas daripada tempat pembiakan nyamuk dengan membersihkan atau melupuskan bekas takungan air.

“Bagi pengamal perubatan, pastikan pesakit yang mengalami demam berterusan melakukan kiraan darah penuh pada hari ketiga.

“Sekiranya pesakit disyaki menghidapi demam denggi berdasarkan ciri klinikal dan ujian darah, pesakit perlu diberikan dengue alert card dan melakukan dengue combo test,” katanya.

Sementara itu bagi HFMD pula, ibu bapa yang mempunyai anak kecil dinasihatkan mengambil langkah berjaga-jaga seperti membasuh tangan selepas menggunakan tandas, sebelum menyediakan makanan dan selepas menukar lampin dan mencuci najis kanak-kanak.

Dr Noor Hisham juga menasihatkan ibu bapa supaya tidak membawa anak-anak yang bergejala ke tempat awam yang ramai seperti kolam renang, pasar dan pusat beli-belah.

Sebagai langkah proaktif mengekang penularan penyakit berjangkit, beliau berkata KKM melalui aplikasi MySejahtera telah mengaktifkan ciri terbaharu pengesanan penyakit berjangkit bagi mengesan kes selain COVID-19 seperti Rabies, denggi dan demam campak.

“Ciri ini membantu orang awam bagi menjalankan aktiviti harian dan merancang perjalanan mereka secara lebih berhati-hati,” kata Dr Noor Hisham. – Bernama


Langgar SOP: Tiada siapa lebih besar dari undang-undang

BANGI, 4 Muharram 1442H, Ahad – Meskipun tidak terlepas daripada tindakan undang-undang, ramai masih tidak berpuas hati dengan kadar kompaun yang dikenakan terhadap Menteri Perusahaan Perladangan dan Komoditi, Datuk Dr Mohd Khairuddin Aman Razali.

Pengasas Gabungan Peguam Malaysia (MLC), Lukman Sheriff Alias berkata, ramai melihat kadar kompaun dikenakan ke atas menteri berkenaan tidak memadai dan mencukupi.

“Walaupun tindakan undang-undang yang diambil terhadap menteri menunjukkan ‘no one is above the law’, ramai melihat kompaun tidak memadai dan mencukupi.

“Isu kesihatan adalah satu isu berat bagi rakyat dan semua patut dikuarantin, kecualilah itu dikawal selia oleh KKM (Kementerian Kesihatan) dengan ketat,” katanya dalam kenyataan, hari ini.

Terdahulu, polis sudah membuka kertas siasatan terhadap Mohd Khairuddin selepas menerima 27 laporan dari seluruh negara, kerana kegagalan beliau mematuhi kuarantin wajib di rumah.

Mohd Khairuddin dilaporkan pulang dari Turki pada 7 Julai dan sampel nasopharyngeal swab kali pertama diambil pada hari sama dan didapati negatif.

Ujian saringan COVID-19 kali ke-2 dan ke-3 juga menunjukkan keputusan negatif.

Sebelum ini, Ahli Parlimen Seputeh, Teresa Kok mendakwa, Mohd Khairuddin tidak menjalani kuarantin 14 hari selepas pulang dari kunjungan ke Turki.

Berikutan itu, beliau dikritik banyak pihak kerana tidak mematuhi prosedur operasi standard (SOP) ditetapkan pihak berkuasa, khususnya mengingkari arahan kuarantin bagi warga Malaysia yang pulang ke tanah air.

Semalam, KKM dalam kenyataan memaklumkan kementerian itu mengenakan kompaun RM1,000 terhadap Mohd Khairuddin pada 7 Ogos lalu, atas kesalahan bawah Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan), Akta Pencegahan dan Pengawalan Penyakit Berjangkit 1998 (Akta 342).

Dalam satu kenyataan berasingan semalam, Mohd Khairuddin memberitahu akan memulangkan gaji sebagai menteri bagi Mei hingga Ogos, sebagai sumbangan kepada Tabung Bantuan Bencana Negara (Tabung COVID-19).